text:
- Tíðindi, mentan og ítróttur
Eftirmeting av eldraøkinum hevur skund
Tak niður
Tað hevur skund at eftirmeta eldraøkið, tí eldraøkið er ein stór byrða hjá kommununum, og vandi er fyri, at borgarar fara at fáa ymsa tænastu alt eftir, hvørjari kommunu tey búgva í.
Tað heldur Føroya Kommunufelag, sum sigur seg bíða eftir fundarboðum úr ymsu aðalráðunum.
Tá ábyrgdin av eldraøkinum frá 1. januar í 2015 varð flutt til kommunurnar, varð samstundis gjørt av, at eldraøkið skuldi eftirmetast í 2020.
Tað hava ymsir trupulleikar verið, og tí eigur eftirmetingin at vera sum skjótast, sigur Dennis Holm, formaður í Kommunufelagnum.
Eftirmetingin skal fevna um afturberingarleistin, markamótini ímillum land og kommunur, kommunalu samstarvsøkini og mannagongdir, tá røktarkrevjandi borgarar flyta ímillum kommunurnar.
Hoyr samrøðu við Dennis Holm, formannin í kommunufelagnum, omanfyri.
Sí eisini


c: text/html

text:
Kelda: energiwatch.dk
Samstundis sum OPEC berjist fyri at halda oljuprísinum uppi, er vinnan í stórari rembing. Alsamt fleiri venda sær frá oljuni og móti grønari orku. Olja og gass hava framvegis ein týðandi leiklut, men livitíðin er við at styttast. Vit eru enn noydd at brúka olju og gass til flutning, tí tað enn ikki eru nøktandi alternativ. Men tá prísurin á vindorku, og sólorku og battaríum er alsamt fallandi, meta serfrøðingar, at grønu orkukeldurnar verða fult kappingarførar á leið 2025
Les alla greinina her

robotstxt: allowed

filter: keep


text:
Orð og lag: M.C. Restorff
1. Eg í sunnudagsskúlanum so mangan ovurfegin var,
tá ið sagt varð frá tí Gudi, sum øll børn á foldum sær.
Hann, sum einglar sínar sendir til at vakja yvir teim,
ynskir ein dag flyta tey til sín í trygga himmalheim.
Jesus tekur øll tey frelstu upp til sín í dýrd og gleim.
Niðurlag: Ikki veit eg, hvussu mangan eg ta tøkk til Gud fram bar,
at hann hátt av dýrdartrónu hvørt eitt kykt á foldum sær,
Gud, sum øllum heldur uppi og alt vald í hondum ber,
gav sín einkason í deyðan – tað í dag mín frelsa er.
2. Henda jørð, sum fyrst var oyðin, tóm, í myrkri bjálvað var,
samanvaksið hválvið, land og hav, til Gud tað skipað fær,
áh, hann skapti alt so stórbært – stjørnur, máni lýsa á nátt,
og á degi sært tú sólina á hválvi skína hátt.
Hevur heimsins skapari birt ljós á tíni hjartagátt.


text:
Orð: Thoro Harris
Lag: Liliuokalani
Týtt: Jákup Olsen
Upprunaheiti: He’s coming soon
1. Skjótt rennur tíðarinnar skeið,
ein signað vón meg gleðir her,
hvør ljós hon lýsir mær á leið,
at koma Frelsarans so nær nú er.
Niðurlag: Hann kemur skjótt,
áh, ja, hann kemur skjótt.
Við gleði vit hans komu her nú vænta.
Um tað er morgun, dagur ella nátt,
vit vita, Jesus kemur skjótt.
2. Tey, sum í Kristi doyðu her,
upp reist tey skulu standa tá.
Á skýggjum koma hans skjótt er,
hann skal taka síni upp her foldum frá.


text:
Um sama mundið sum Listaskálin stongdi síni framsýningarhøli, ið tey brúka til skiftandi framsýningar, læt upp úti á Skipasmiðjuni tann nú siðbundna Heystframsýningin. Upprunaliga var henda framsýning eitt mótmæli móti leiðsluni í Listaskálanum, men ásannast má, at listastríðið loksins tykist at vera av. Tað var tí gleðiligt at hoyra nýggja stjóran í Listasavni Føroya, Nils Orth, seta Heystframsýningina. Spurningurin er so, um Heystframsýningin á Skipasmiðjuni nú man fara at flyta niðan í Listaskálan, nú øll eru vorðin so samd?
Eri ikki so sannførd í at tað hevði verið tað besta, tí tað er frálíkt at kunna vitja ymisk høli. Harumframt er Heystframsýningin ábyrgdin hjá nøkrum einstøkum listafólkum, og hetta gevur teimum eitt frælsi, sum ein almennur stovnur (uttan mun til um hann er sjálveigandi) ikki hevur. Ein almennur stovnur hevur skyldu at lata ymsum bólkum og listasløgum framat, – í mun til listafólkini sum hava tikið seg saman til Heystframsýnina. Vit hava tískil høvi at eygleiða hvussu teirra list mennist og broytist, og í so máta er framsýningin í ár eitt frálíkt dømi.
Fyrst tú trínur inn í høllina sært tú, at har er nakað heilt skeivt – málningarnir á endavegginum tykjast ikki at vita hvat vendir niður og hvat vendir upp. Og hóast tað, so er skil á sjóvarmálanum. Her hevur Hjørdis Haack arbeitt víðari við sínum speglingum, nú nú við denti á speglingar í sjónum og támi. Sera ólíkt speglingunum í silvurføtum, men minst líka spennandi. Stendur tú tætt við myndirnar, kennir tú teg heilt fevnda av táminum.
Frammanfyri vegginum hjá Hjørdis er eisini ein veggur, sum er heilt øðrvísi enn vanligir veggir. Her er ein ein tættpakkaður veggur við svørt/hvítum tekningum hjá Tummas Jákup Thomsen, og hesin veggurin er eisini nakað heilt nýtt á Heystframsýningini, og eitt tað fyrsta tú leggur merki til.
Handan sýnina inn til támið hjá Hjørdis Haack krógva seg málningarnir hjá Hansinu Iversen. Teir eru gulir og glaðir, og hóast ikki so øgiliga ítøkiligir, so eru t.d. nakrar smáar bibbur at síggja leiddu tankarnar til fosturspark.
Tróndur Patursson er á hesi framsýning grønur og bláur. Talan um sera intensar náttúrulýsingar í antin brennandi bláum – ella bara Tróndabláum ella gløðandi grønum. Men umframt at sýna fram, so verður Tróndur eisini sýndur fram, og sami neisti sum Tróndur sýnir í sínum verkum, hevur Hans Pauli Olsen megnað at fáa fram í síni andlitsmynd av Tróndi.
Verkini hjá Brandi Paturssyni eru sera fjølbroytt. Hann arbeiðir við jarni og glasi, bæði hvørt tilfar sær, og sett saman. Eitt tað fyrsta eygað fangar, tá tú trínir inn í høllina er hugtakandi jarnskepilsið “Floymandi”, ið hongur á einum stólpa og lítur yvir hini verkini.
Inni í ymsu básunum krógvaðu navnframir listamenn so sum Torbjørn Olsen, Zakaris Heinesen, Bárður Jákupsson og Marius Olsen. Felags fyri hesar royndu menn eru at teirra verk eru altíð á høgum stigi. Eisini hevur Ilona Raipala fingið ein vegg, og eru motivini hjá henni heilt øðrvísi enn vanlig føroysk motiv, m.a. tí tey ímynda eina heilt aðra náttúru enn ta vit kenna. Men evnið tey viðgera eru eins viðkomandi fyri okkum sum finnum.
Framsýningin er soleiðis sett upp, at tú fyrst varnast tað sum er innast á botni, og nústani á veg út leggur tú til merkis Hanna Bjartalíð, sum bæði hevur myndir og figur. Góðar myndir, sum fáa teg at snara tær á og byrja umaftur at hyggja at framsýningini.
Sí fleiri myndir frá Heystframsýningini 2011 í myndasavninum her.
Sí eisini serstakar stubbar um ymsu andlitsmyndirnar hjá Hans Paula um Trónda, Zakarias, dóttrina


text:
HavninHavnin í Hvannasundi er samstarv millum Hvannasunds og Viðareiðis kommunur. Hvannasund eigur 3/5 og Viðareiði 2/5.
Atløgubryggja er bæði í Norðdepli og í Hvannasundi.
Eisini er bátahylur gjørdur norðan fyri byrgingina Hvannasundsmegin.
Tað eru 5 umboð í nevndini í Hvannasunds havn sum er mannað soleiðis:
Sigmar Sørensen, formaður
FO-740 Hvannasund
Hans Christiansen
FO-740 Hvannasund
Pól Fuglø
FO-730 Norðdepil
Bergur Viderø
FO-750 Viðareiði
Hans Jákup Kallsberg
FO-750 Viðareiði
Havnarumsjónarmaður er Allan Simonsen í Hvannasundi, og hann er at hitta á tel. 219 700 ella 221 526.


text:
Ingi Samuelsen
28.08.2017 - 08:01
Tíðindi > Uttanlands > Vanlukkur
Í løtuni liggja gøturnar í stórbýnum Houston í amerikanska statinum Texas undir í vatni. Sambært veðurtænastuni hevur tað regnað 79 sentimetrar í økinum tey seinastu tvey samdøgrini, og vánirnar siga, at komandi dagarnar koma 127 sentimetrar afturat – talan er um søguliga ógvusligt grimdarregn, skrivar Danmarks Radio.
- Slíkt er ikki hent fyrr, og avleiðingarnar eru ómøguligar at meta um. Hetta ber yvir øllum, vit fyrr hava sæð, skrivar veðurtænastan á Twitter.
Higartil eru fimm fólk deyð orsaka av ógvusliga veðrinum, sum stavar frá ódnini Harvey. 250 motorvegir í Texas eru stongdir, og í Houston, ið er fjórðstørsti býur í USA, gera sjúkrahúsini seg nú til reiðar til at flyta sjúklingarnar burtur, boðar ABC News frá.
Danmarks Radio skrivar frá sínum manni á staðnum, at tað flýtur minst 30 sentimetrar av vatni á øllum gøtunum í miðbýnum í Houston. Minst 80.000 fólk hava mist streymin orsaka av skamlopum, og fleiri túsund fólk eru flutt burtur. 3.000 hermenn frá tjóðarhirðini og 5.000 bjargingarfólk eru komin til hjálpar. Eisini eru 600 bátar fingnir til vega eins og heitt verður á privatar bátaeigarar um at hjálpa til.
Bátarnir verða brúktir til at bjarga fólk úr bilum, úr húsum og av húsatekjum, har fólk eru strandað, og rópa eftir hjálp.
Tað er nátt i Houston nú, og tá tað lýsir fyri degi, fara íbúgvarnir at vakna upp til ein ruðuleikakendan mánadag har alir býurin liggur undir vatni, har onki ravmagn er og har alt alt virksemi er støðgað.
- Her er undantaksstøða. Tað er ikki møguligt at ferðast uttandura, og tí mæla myndugleikarnir fólki frá at fara út, sigur Steffen Krentz, tíðindamaður hjá Danmarks Radio.
Umframt nógva avfallið, ávara myndugleikarnir eisini móti melduródnum í nátt – og enn meira regn, serliga í býunum Houston, Victoria og Corpus Christi.


text:
Veitari av heildartænastu
Vit veita KT heildartænastu.
Vit veita KT tænastur á flestu økjum. Heimasíður, KT-vørður, forritan, SMS-skipan er bert nakað av tí vit takast við.
Yvirtaksera SMS skipan
Okkara SMS skipan kann brúkast til kappingar og tænastur. SMS kappingar verða í dag ofta brúktar í samband við marknaðarføring og er hetta ein sera góður máti at fáa betri samband við kundarnar.
KT-Vørður
Latið okkum ansa eftir ambætaranum og teldunum. Tað mesta av arbeiðinum verður gjørt við fjarstýring. Vit hava royndir við MS Windows, Mac, Linux og Unix.
Forritan og heimasíður
Vit veita heimasíður basera uppá CMS skipan. Hetta ger tað einfalt hjá kundanum at viðlíkahalda síðuna sjálvur. Eisini kunnu vit forrita skipanir eftir tørvi.
Opnar skipanir
Vit byggja okkara skipanir fyrst og fremst á opnar standardir. Fyri kundan merkir tað størri frælsi at flyta millum skipanir og veitarar.
09 / 2018
Skúlafonin er nú her. Skúlafonin er ein snildfon sum er serliga ætlað næmingar í fólkaskúlanum og miðnámi. Les meira um hana her Les meira...
03 / 2017
Ctrl Sp/F hevur ment nýggja heimasíðu fyri Fróðskaparsetur Føroya. www.setur.fo Les meira...


text:
Umstøðurnar til orku depilin í føroyskum vinnulívi gerast enn betur. Runavíkar kommuna hevur gjørt ætlan fyri at byggja 80.000 fermetrar av nýggjum øki til havna- og vinnuendamál.
-Samanspælið millum havnarlag og øki til vinnuna er sera umráðandi fyri nógv av virkseminum, sum fer fram við Skálafjørðin. Samstundis økist eftirspurningurin eftir tænastum frá Runavíkar Havn, eins og tørvurin á økjum til vinnufyritøkur, ið ynskja at liggja tætt við havnarøkið og tætt við býardepilin, økist.
-Ætlanin fevnir, umframt víddina uppá 80.000 m2, um 800 m av atløgusíðu, við dýpi uppá 12-15 metrar. Eisini verður ein rampi, har stór ferðamannaskip og ferjur kunnu leggja at.
-Fyrsti partur av útbyggingini verður samanbinding av Beta-bryggjuni og olju-brygguni, ið gevur 200m av atløgusíðu. Hetta arbeiðið verður ætlandi gjørt í 2016 og 2017.
-Víðari arbeiði verður gjørt í stigum komandi árini, so hvørt sum tilfar frá undirsjóvartunlinum verður tøkt.
-Umframt hetta, so eru stórir møguleikar fyri útbygging á Skála og í Søldarfirði, og hesum arbeiðir Runavíkar kommuna eisini við í løtuni.


text:
Fitt av fólki var til stuðulstiltakið fyri pedagogunum í dag, tá ið Annika Olsen, borgarstjóri, millum annað segði nøkur orð.
Fitt av fólki var til stuðulstiltakið hjá pedagogunum í dag klokkan 15.00. Tiltakið varð hildið í kjalavørrinum av, at pedagogarnar vilja fáa hægri løn, og at hetta hevur leitt til verkbann og verkfall.
Tað tykist ikki sum nøkur semja er í eyðgsjón, men Annika Olsen, sum er borgarstjóri í Havn og harvið millum arbeiðsgevararnar, segði í stuttari røðu, at hon vónaði at endi skjótt fekst á ósemjuni.
Annars helt umboð fyri pedagogarnar røðu og Jens Marni Hansen spældi nøkur løg.
Myndir frá tiltakinum kunnu síggjast her


text:
Spanska stjórnin var í øðini, tá ið katalanar endaliga samtyktu at hava fólkaatkvøðuna 1. oktober. Hóttanir frá sponsku stjórnini vóru alt fyri eitt veruleiki, spanska løgreglan handtók fleiri fólk og á sjálvum valdegnum komu umleið 800 fólk til skaða.
Elsa Berg, sum var í Katalonia til fólkaatkvøðuna, hugleiðir,
Tað er umráðandi at seta okkum spurningin skulu vit hyggja at ella tala at?
Í øðrum stykki í yvirlýsingini yvir sjálvstýri hjálandanna og tjóðanna í ST- sáttmálanum stendur:
Allar tjóðir hava sjálvsavgerðarrætt; við hesum rætti kann hvør tjóð gera av, hvør teirra politiska støða er og fremja búskaparligan, sosialan og mentanarligan framburð.
Svarið er eyðsýnt.
Vit eiga at tala at, tá ið altjóða sáttmálar ikki verða hildnir og grundleggjandi rættindi skúgvað til viks. Eisini smáu Føroyar hava eina moralska skyldu mótvegis evropiska meginlandinum. Okkara serliga ríkisrættarliga støða eigur eisini at gera tað lætt at seta seg inn í støðuna hjá øðrum statsleysum tjóðum, ið ikki eins og vit, kunnu fara á val, uttan at verða álopin av løgregluni. Tað er eisini at fegnast um, at okkara miðlar viðgera fólkaatkvøðuna og støðuna í Katalonia, og at Kringvarpið haraftrat hevur sent fjølmiðlafólk til Katalonia.
Vit eiga at tala at eini stjórn, sum nýtir vápn fyri at fáa tamarhald á støðuni.
Vit eiga at fegnast um úrslitið hjá katalanum og gleðina í Katalonia í dag.
Vit eiga at tala at eini stjórn, sum gevur katalanska tjóðini skuldina fyri harðskapin á valdegnum. Hetta er lygn. Børn, fólk í rullistóli, og fólk við hondum á lofti vórðu álopin av sponsku løgregluni.
Vit eiga at gleðast um, hvussu katalanar kortini eru farnir hugagóðir á val og á ein fantatiskan hátt hava sýnt stuðul til næsta sín við at verja valstøð, soleiðis at onnur fingu sett sín kross.
Vit eiga at viðurkenna sjálvsavgerðarrættin, fólkaatkvøðuna og úrslitið.


text:
Ein nýggjur miðil um skip og fiskivinnu
Fiskur.fo er ein nýggjur sjálvstøðugur miðil á Portalinum.
Fiskur.fo er ein vitanarmiðil við tíðindum, sjónbrotum, talgildum kortum, hagtølum, greiningum og databasum. Eisini er pallur til meiningar og kronikkir.
Byrjað verður í Føroyum og nærumhvørvinum. Seinni koma øll hini fiskivinnulondini við. Málið er føroyskt til føroyingar og enskt til útlendingar.
Byrjað verður við tíðindum. Greiningar og data verða lanserað leypandi.
Fiskur.fo er eitt samstarv millum Knassar og FAREC International.
Tíðindi eru ein ókeypis tænasta, meðan alt annað verður ein haldaraskipan.
Fiskur.fo er fyrsta frambrotið av fleiri ávegis hjá Knassum at menna Portalin til fleiri tænastur.


text:
Eyðun Klakstein 16.01.2015 (15:37)
Dugir at leggja løg og sløg væl til rættis
Mentanarheiðurslønir landsins verða í dag latnar í Skálavík, og fyrstu virðislønina fekk latin Mattias Kapnas, tónleikara.
Virðislønin til ungt listafólk er 50.000 krónur og verður latin yngri listafólki, sum sýnir serlig gávurík evni.
- Mattias er ein ungur listamaður, sum hevur tikið viðføddu gávurnar í álvara, og tíðliga í lívinum hevur tikið avgerð um at lata tónleikin verða yrkisleið sína, segði Bjørn Kalsø, tá ið hann handaði virðislønina.
- Mattias hevur skil fyri at leggja løgini og sløgini væl til rættis til áhoyraran at njóta tónleikin.
Mattias Kapnas takkaði fyri heiðurin og takkaði fyrrverandi lærarum og núverandi lærara sínum. Eisini spældi hann eitt verk á klaver.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nøvn í strandamentanini
Hósdagin og fríggjadagin í síðstu viku skipaði Føroyamálsdeildin fyri eini NORNA-ráðstevnu, sum varð hildin á Læraraskúlanum.
NORNA er ein norðurlendskur navnafelagsskapur. Í stýrinum fyri NORNA situr eitt umboð úr hvørjum Norðurlandi.
Ráðstevnan hevði sum evni ”Nøvn í strandamentanini”. 45 fólk høvdu teknað seg til ráðstevnuna. Tað vórðu hildnir heilir 27 fyrilestar, 4 úr Danmark, 2 úr Finnlandi, 4 úr Føroyum, 2 úr Íslandi, 5 úr Noregi og 7 úr Svøríki. Fyrilestarnir viðgjørdu nógv ymisk evni í sambandi við nøvn, bæði á landi og sjógvi.
Leygardagin varð skipað fyri útferð. Farið varð úr Havn kl. 9 til Leirvíkar, har ið Stefan Stumann Hansen greiddi frá útgrevstrinum á Toftanesi og frá Bønhústoft. Síðan varð farið til Klaksvíkar, har ið Klaksvíkar Býráð við Dáva Winther tók ímóti gestunum á býráðnum við morgunmati og fyrilestri. Síðan varð farið í Christianskirkjuna, har ið Alex Sólstein greiddi frá og sang. Eftir tað var farið á Norðoya Fornminnissavn, har ið Jógvan Ósá var frásøgumaður. Eftir tað varð farið á Føroya Bjór, har ið Annika Waag vísti runt og greiddi frá. Gestirnir fingu eisini høvi at munna seg av øllum teimum ymisku øl- og sodavatnssløgunum, sum Føroya Bjór ger. Gestirnir vóru avbera væl nøgdir við vitjanina í Klaksvík. Um kvøldið fingu teir døgurða á Loftsstovuni á Føroyamálsdeildini.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Hvarvið 1 FO-100 Tórshavn Faroe Islands
Tel.: +298 313081 svinther@olivant.fo
Útbúgving
Føroyar: Veving/myndaveving, spinning og liting v.m. 1965-1975
Danmark: Vevskúla (Seminarium) 1977-1979
Vevstaður 1980
Gobelin/myndaveving 1986
Finland: Veving 1978
Vitja kirkjur og søvn i flestu vestur-evropeiskum londum umframt USA og Ísrael.
Verkstað
Síðan 1979. (Undirvíst í veving frá 1980 til 2000)
Framsýningar
Ymsa staðni í Føroyum frá 1980, so sum Ólavsøkuframsýningum: 6 ferðir, Várframsýningum: 8 ferðir, Norðurlandahúsinum: fleiri ferðir og ”Dyr” í Grasagarði, Tórshavn 2002
Herumframt í
Danmark so sum: Den Frie, Nikolaj Kirkju, Gl. Holtegaard, og fleiri.
Svøríki, Noregi, Finnlandi, Álandi (Listaárið –95), í Íslandi (m.a. Kjarvallstøðum og Hafnaborg), í Grønlandi, USA (Seattle og Chicago), Baltisku londunum, og aftur í 2003 útiframsýning í Akureyri. Leopold Museum, Wien 2008
Verk í ogn hjá
Listaskálanum, Tórshavnar kommunu/kommunalir bygningar, Runavíkar kommuna: Skúlin við Løkin, bankar og sparikassar runt landið, Kirkjur, Tryggingharfelagið Føroyar, Føroya Landstýrið (gávur til kongaligu familjuna), Dansk/Færøsk kulturfond og fleiri.
Annars í Noregi, Finlandi, Grønlandi og Danmark umframt USA ambassaduna í København.
Limur í
Føroysk Myndlistafólk (Mynd)
”Dyr”
Starvsløn:
Mentanargrunnur Landsins 7 mánaðar
Mentanar virðisløn landsins: 2005
Postboks 120 • FO-110 Tórshavn • fomyndlist@gmail.com
Copyright © 2017 • Føroysk Myndlistafólk • All rights reserved
Postboks 120 • FO-110 Tórshavn fomyndlist@gmail.com
Copyright © 2017 • Føroysk Myndlistafólk • All rights reserved


text:
Drekin Reyði vann aftur.
Jóannes Hansen 27.06.2015 (17:07)
Drekin Reyði fremstur í stórum drama
Tað var so stór og tøtt kapping millum trý tey fremstu 10-mannaførini á jóansøku, sum tað sjáldan hevur verið, og sum tað als ikki hevur verið í ár og tey seinnu árini.
Mest sum allan teinin vóru tað Drekin Reyði og Havnarbáturin, sum stríddust um at hava stavnin frammanfyri kappingarneytan. Tá ið teir fóru undir endaspurtin, stakk Havnarbáturin seg hálvan skut framum tann reyða bátin. Men Drekin Reyði svaraði aftur, og tað varð uppaftur meiri spennandi, tá ið Klaksvíkingur, sum leingi hevði verið meiri enn hálva bátslongd aftanfyri hinar báðar, av álvara tók dyk á seg.
Á síðstu hálvt hundrað metrunum munaðu tøkini hjá klaksvíkingum meiri, enn tey gjørdi hjá hinum báðum. Klaksvíkingur megnaði tó ikki at sleppa av triði fremsta plássinum. Drekin Reyði var treystastur og reystastur í tvíkappingini í toppinum, men tað var ógvuliga tepurt.
Úrslitið í dag ber við sær, at tað dragnaði eitt sindur millum Drekan Reyða og Klaksvíking í FM kappingini. Nú er báturin hjá Argja Róðrarfelag trý stig undan teimum úr Klaksvík.
Úrslitið í dag ber eisini við sær, at tað má roknast at vera stórur møguleiki fyri, at Havnarbáturin av álvara fer at bjóða seg fram í kappingini um fremsta plássið.
Tað fær valla verið meiri spennandi, tá ið tað er minni enn eitt hálvt sekund millum nummar eitt og trý!
Ormurin Langi var klárt nummar fýra, og aftur í dag var Nólsoyingurin nummar fimm.


text:
Ítróttur
Umstøðurnar til ítrótt eru góðar á Eiði. Vøllurin í Hólmanum er góður karmur um fótbóltin í bygdini og høli eru eisini har til ymiska vøddavenjing. Í ítróttarhøllini uppi í Kolli eru góðar umstøður til hondbólt og annan innandurða ítrótt.
Søguliga hevur ítróttur eisini verið týðandi partur av bygdalívinum. Les meira um hetta aðrastaðni á heimasíðuni.
Samband
Vøllurin í Hólmanum
Umsjónarmaður: Oddur Ejdesgaard, tlf. 222020.
Ítróttarhøllin
Umsjónarmaður: Nikkil Nielsen, tlf. 740450, T-post: eidishall@eidi.fo
Eiðis Bóltfelag
Formaður: Sunnuvá Vesturdal, tlf. 423014/222448, T-post: vesturdal@hotmail.com
Samskipari: Nikkil Nielsen, tlf. 740450, T-post: eidishall@eidi.fo
EB/Streymur
Formaður: Brian Hansen, tlf. 258400
Samskipari: Jan Djurhuus, tlf. 293333


text:
Inntil á nýggjárinum er tað Hans Jacob Lamhauge úr Lamba, sum er borgarstjóri í Runavíkar kommunu. Eftir nýggjár verður tað eisini ein lambamaður, sum verður borgarstjóri.
Í gjár varð greitt, at tað verður 45 ára gamli Magnus Rasmussen úr Lamba, sum verður borgarstjóri í triði størstu kommununi. Magnus er nýggjur í býráðnum, og hann varð fyrstvaldur á valinum týsdagin. Hann fekk 219 persónligar atkvøður. Magnus Rasmussen er bóndi í Lamba og lærari í Runavíkar kommunu.
Nývalda býráðið skipaði seg á felags fundi fyri allar ellivu býráðslimirnar seinnapartin í gjár.
Nýggjur næstformaður er Sæunn Ó. Hansen í Saltangará. Hon er eisini nývald. Sæunn var í býráðnum, sum sat undan valinum í 2004.


text:
Barbara Holm 10.08.2018 (07:07)
- At uppliva barndómsins størstu hetjur
Summarfestivalurin í Klaksvík hevur í ár 15 ár á baki, og vit spyrja í hesum sambandi 15 fólk um teirra bestu SF upplivisi. Her er tað Niels Uni Dam, sum greiðir frá.
"Eg havi verið á Summarfestivalinum í nógvum ymiskum leiklutum; sum ummælari, sum tónleikari, sum journalistur, til arbeiðis sum samskiftisfólk, sum bráfeingis bjargingarfólk og sum gestur.
Tað er trupult at meta um, hvør besta upplivingin hevur verið: um tað var at standa á palli, og fáa teltið at brøla sperm í kór í 2014, ella at sita við neystið og eta sushi og drekka hvítvín saman við vinunum Rana og Hjalmari í 2013.
Men valið má fella á Twisted Sister konsertina á Vágsbøi í 2014. At uppliva barndómsins størstu hetjur live, var fantastiskt. Tað er her, at SF er sterkast, innan nostalgiina og stóru rokk konsertirnar."
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heri Simonsen 06.03.2015 (20:30)
Fokusera bara uppá sólarmyrkingina
TRÝST á PÍLIN undir MYNDINI, og hoyr samrøðu við avstralsku Kate Russo, sum býr í Norðurírlandi. Kate Russo er ein sonevndur "Solar Eclipse chaser" - ein persónur, sum vil síggja so nógvar sólarmyrkingar kring heimin, sum møguligt.
Kate er í Føroyum fyri at hjálpa Visit Faroe Islands og Visit Tórshavn í samband við tey túsindtals ferðafólkini, sum koma til Føroya at uppliva sólarmyrkingina, sum verður um minni enn 14 samdøgur.
Kate undirstrikar, at tað er týdningarmikið, at fólk taka einasta møguleikan, sum býðst í lívum okkara at uppliva eina sólarmyrking í Føroyum. Alt annað eigur at verða lagt til síðis hesa løtuna. Fólk eiga ikki at hugsa um at taka myndir og filma, ella nakað annað. Tað ræður um at fokusera uppá sólarmyrkingina, og tað, sum hendir beint áðrenn.
Kate hevur bara í einum sinni av 18 møguligum havt ringt veður til eina sólarmyrking. Nú vónar hon, at veðurlíkindini verða góð fríggjamorgunin 20. mars.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hey tit, so er friðurin úti :)
Nú riggar talvan í floksstovuni :)
Um tit brúka Google Crome til at opna "Multi 3a" við, og tað ikki riggar, kunnu tit trýsta fremst á bjálkan, har adressan stendur (har stendur kanska eitt "i" ella "ikke sikker"), síðan trísta tit á tannhjólið og fara inn á side opsætning og velja tillad, har Flash og JavaSchript standa. Til síðst uppdatera tit síðuna við runda pílinum frammanfyri og vuuups, so skuldi tað riggað :)
ps. Har stendur 4a, men tað er tí at bókaheildin er norsk, og teirra forskúli eitur 1a
Sig frá við sms á 218829, um hetta ikki hjálpti.
Vh Petur Hans
Góðu foreldur og børn
Takk fyri ein sera góðan og hugnaligan læraradag.
Ítróttur og svimjing
Góðu foreldur
Um barnið av onkrari orsøk ikki fær verið við í ítrótti ella svimjing, vil eg fegin, at tit senda mær eini boð á tlf. 267008 ella skriva ein lepa, sum barnið kann geva mær í skúlanum.
Vinarliga
Eyð
FRÁBOÐAN UM SKRUBB (FNAT)
Skúlin hevur fingið fráboðan um staðfesting av skrubb (fnat). Tað er tí sera týdningarmikið at kanna tykkara børn og viðgera um neyðugt.
Sí viðfestu ráð frá apotekinum
https://www.apotek.fo/god-rad/boern/skrubb-fnat/
Góðu foreldur
Eg vil heita á tykkum at lata barn tykkara halda barnablaðið Píka7 ella Strok. Børnini eru sera glað, tá ið tey fáa blaðið, og eg meti, at tað er eitt gott føroyskt blað, har tey møta føroyskum máli á ymiskan hátt. Øll hava fingið fyrsta Píka7 blaðið, so tit síggja hvussu tað sær út, og hvussu tit skulu gjalda. Heimasíðurnar eita: pikasjey.fo ella strok.fo , https://portal.fo/dagur-7847/strok-og-pika7--foroysk-blod-til-foroysk-born.grein vh Sonja
Foreldraumboðini hava gjørt hesar leiðreglur fyri føðingardagar hjá 1. flokki.
- Føðingardagsbarnið kann antin bjóða bara gentum, bara dreingjum ella øllum flokkinum.
- Upphæddin á gávuni skal vera 20 kr.
AKT átak í 2.flokki 14.-18.mai
- foreldrabræv.docx (32.73 KB)


text:
Stórur áhugi fyri at hava egið eftirlit við kølibingjum
Stórur áhugi er millum kundarnar hjá Maersk Line fyri sjálvir at fylgja mátingunum av t.d. temperaturinum og luftvætuni í bingjuni, eftir at reiðaríið hevur útvegað sær útgerð, ið ger tað møguligt at hava eftirlit við kølibingjum. Fýra mánaðir eftir, at tilboðið kom, hava meira enn 1000 stórkundar gjørt av at fylgja við bingjum sínum online.
Maersk Line fór í 2015 undir at seta sensorar á 270.000 av kølibingjum sínum, sum kundu samskifta umvegis fartelefonnetverk og fylgisveinar, til tess sjálvt at kunna fylgja við støðuni hjá bingjunum á mest effektiva og bíliga hátt.
Men síðani skipanin 1. september varð latin upp fyri kundum, hava meira enn 1000 stórkundar (BCO´arar) tikið nýggju møguleikarnar til sín og fylgja nú sjálvir við, hvussu teirra meira ella minni virðismikla last hevur tað - og hvar hon ítøkiliga er stødd á leiðini til móttøkuhavnina.
“Nakir kundar, sum flyta virðismiklar heiliráðsvørur, brúka flestu eftirlitsmøguleikarnar, meðan aðrir kundar við temperaturviðkvomum vørum ynskja at fylgja temperaturinum allatíðina,” sigur Barbara Pratt, ið er stjóri fyri kølitænastuni hjá Maersk Line, við Journal of Commerce.
Meðan tað hevur verið lutfalsliga lætt at gera kølibingjur, sum hava egna streymveiting, út við sensorum, arbeiðir Maersk Line framvegis við loysnum til vanligar bingjur, sum onga streymveiting hava.
“Vit hyggja at hesum. Vit royna okkum fram. Vit hava sett útgerð upp í nøkrum av bingjum okkara. Vit fáa at síggja, hvat framtíðin ber í sær,” sigur Barbara Pratt.
Kelda: Journal of Commerce/maritimedanmark.dk


text:
Virkissamleiki
– Fyritøkur kunnu trygt lata upplýsingar millum sín
Seinnu árini hava føroyskar fyritøkur og almennir stovnar ment sínar skipanir, og fleiri arbeiðspláss eru í dag nærum pappírsleys.
Áður sendu fyritøkur og tað almenna upplýsingar millum sín við at taka avrit av skjølum, og hesi somu skjøl vóru skjalfest í ringbindum fleiristaðni sum skjalprógv fyri arbeiði og gjørdar avtalur millum partar.
Í kjalarvørrinum á tøkniligu menningini hevur ein valt at kopiera hesa arbeiðsgongd, so at tað oftast eru somu upplýsingar, sum verða goymdar talgilt fleiri ymisk støð. Tá ið upplýsingar verða dagførdar einastaðni, men ikki allastaðni, koma tó støður í, har upplýsingar eru skeivar.
Tað er ynskiligt at fáa skil á hesum, so at upplýsingar verða goymdar á einum og sama stað, har hetta er gjørligt, so meðan partarnir, sum hava heimild og tørv, kunnu fáa atgongd til teirra og kunnu nýta tær. Tí er tørvur á at kunna flyta upplýsingar millum ymisku skipanirnar hjá fyritøkum og stovnum á ein einfaldan og tryggan hátt.
Somuleiðis hevur borgarin tørv á at kunna eyðmerkja eina fyritøku ella skipan, soleiðis at tryggjað verður, at tær upplýsingar, sum verða lætnar, verða lætnar røttu fyritøkum og stovnum. Som partur av myndlinum fyri talgilda samleika er tí tørvur at seta í verk ein virkissamleika.


text:
Tśrur nišan į Lokkan
Sunnudagin 9. august 2009 skipaši Eysturoyar Gongufelag fyri tśri nišan į Lokkan į Boršoynni. Feršaleišari var Palli Simonsen.
Tśrurin byrjaši millum tunlarnar omanfyri Įrnafjųrš klokka 10. Gingiš varš nišan viš įnni fram viš gamla tingstašnum ķ Kųtlum, sum vit vitjašur ķ fyrra įriš, nišan į Seyringaskarš. Sķšani varš gingiš yvir į skariš noršanfyri Depilsknśk, har taš var mjųrki. Men eina lųtu seinni hildu viš leišina móti Lokka og spękuliga lętti ķ. Uppi į Lokka var rķmuliga klįrt. Lokki er 754 metrar.
Uooi į Lokka varš skrivaš ķ dagbókina, sum liggur ķ varšanum. Eisini fingu vit frįgreišing um tżska flśgvaran, sum fleyg inn ķ lķšina longur nišri. Taš skifti skjótt millum gott sżni og mjųrka.
Leišin oman aftur gekk ķgjųgnum grót og skursl ķ Fossdali oman móti Fossanesi noršanfyri Noršdepil, har vit komu um sekstķšina seinnapart. Ein įhugaverdur tśrur var komin at enda.


text:
Magnus Jákupsson megnaði aftur í dag at seta føroyskt met og juniormet í 100 firvald, tá ið hann í finaluni á Danish Open 2012 svam teinin uppá 55.46, har hann í hálvfinaluni í gjár svam 55.47. Altso met við éinum hundraðparti av einum sekundi, men met er met 🙂
(Magnus Jákupsson á Danish Open 2012, René Thomsen eigur myndina)
Magnus megnaði við hesum at seta 3 føroysk met og 3 føroysk juniormet á hesi stevnu, tá ið hann fyrst setti met í 50 metra ryggsvimjing við 26.64, síðani í 100 metra firvaldasvimjing við 55.47, og so aftur í 100 metra firvaldasvimjing við 55.46.


text:
Stari (lat. Sturnus vulgaris faeröensis; da. Stær) er ein tann fuglur, sum mest er fyri eygum okkara, og tó eru nógv, sum als ikki vita, hvussu vakur hann er, »grásprøklutur« siga tey. Men hevur tú hann nær hjá tær, so sært tú, at hann skyggir vakurtgrønur og korkareyður, tætt settur við gulbrúnum og hvítum prikkum, ein prikkur á hvørjari fjøður. Tær stóru fjaðrarnar á veingjum og veli hava ongan prikk, men so hava tær hvítan jaðara við svartari striku innanfyri. Nevið er svart um veturin, í februar fer tað at blikna, í mars er tað vorðið hvítt.
Føroyski starin er eitt slag fyri seg, størri og knáligari vaksnir enn aðrir starar. Í hinum norðanlondunum rýma stararnir burtur um heystið, okkara eru her allan veturin. Føði teirra er mest maðkar og sniglar og annað smákykt. Í stórkava hava teir tað ringt. Tá koma teir í køstarnar og taka til takkar við øllum, ið matkent er, hoymoð, eplaflus, drýlamolar og grindamolar; upphongdar fiskagreipur pikka teir hugaliga í.
Kaldir og kúrandi sita teir mangan dagin um hávetur. Men út móti leypársmessu1) fara teir at reystnast, og kemur so sólin at síggja, »tá fer í loft upp starin og syngur fagurt ljóð«, so at »tá birtist vónin aftur í barmi ljós og góð«, hjá okkum, sum hoyra, so væl sum hjá honum, ið syngur. Tá ið bøurin er táur, bora teir sær eftir ormi og sniglum; tøðujørð sæst ofta útgatað av holum eftir nevi teirra.
Í apríl, og stundum fyrr, gera teir sær reiður, summir í bjørgunum, summir í urðum og gróthúsveggjum o. t. Búr, sum fólk heingja út til teirra, taka teir gladliga, uttan tá ið holið er so vítt, at teir hava ótta fyri, at smiril kann troðka seg inn at gera heimsóknir. Og frá nú hoyrast teir í heilum; við úttambaðum kvørkrum sita teir og syngja. Um málið ikki er so fagurt, er lagið so mikið lívligari og fjølbroytt. Og teir eru bannsettir at herma eftir øðrum fuglum. Stenstólpu, lógv o. a. halda vit okkum hoyra, men tá ið vit hyggja eftir, er tað stari.
Í apríl og mai verpa teir 4—7 grønblá egg. Makarnir skiftast um at verma, og ½3ðju viku seinni koma ungarnir út. Ofta verpur hann tvær ferðir. Eru ungarnir ikki farnir úr búrinum, tá ið hann vil verpa aðru ferð, so lokkar hann teir út, setur seg uttanfyri við maðki í nevinum og kallar blídliga á teir. Summir koma, summir seta bara høvdið út og biðja harðliga. Men tá rýmir hann við maðkinum, og kemur ikki aftur, fyrr enn teir eru so svangir, at teir koma út.
Fyrst teir eru útkomnir úr reiðrinum duga teir lítið at flúgva, og summir eru so ræddir, at teir krøkja seg fastar í eina vindskeið og sita har og neyðhalda sær, bangnir fyri at detta oman. Skjótt fáa teir glið á veingirnar og verða lættfloygdir. So fylgist hvørt hýski eina tíð. Á nýslignum hógvi dámar teimum væl; har er so nógv av møðkum og sniglum, sum teir gomlu taka upp og rætta teimum nýfloygdu ungunum, til teir eru fullmettir; fyrst tá eta hinir gomlu sjálvir. Seinni taka teir seg saman í stórar flokkar.
1) 24. februar.
Úr: Mikkjal á Ryggi: Fuglabókin, Dýralæra II. 1951.


text:
- Tíðindi, mentan og ítróttur
- Landsstýrið má byggja fleiri leigubústaðir
Sonja Jógvansdóttir, tingkvinna, hevur lagt uppskot til samtyktar fram, har tingið heitir á landsstýrið at fáa bygt 500 bústaðir afturat teimum, sum eru í gerð.
- Borgarstjórar hava víst á, at ein háttur at loysa bústaðartrupulleikan er at loyva kommunum at byggja íbúðir at leiga út, og landið eigur at skipa soleiðis fyri, at eisini kommunurnar kunnu byggja íbúðir, skrivar tingkvinnan í viðmerkingunum.
Hon mælir eisini tinginum til at fáa mark sett fyri mestu leigu, so forðað verður fyri okursprísum, umframt at býlisstuðul skal fyrireikast.
Sonja Jógvansdóttir skjýtur somuleiðis upp, at landsstýrið fyrireikar lógaruppskot, sum loyva kommunum at seta bústaðarskyldu á bústaðir, uppskot, sum loyva kommunum at leggja eyka gjald á bústaðir, sum ikki verða brúktir, og at landsstýrið eisini fyrireikar uppskot, sum loyva kommunum sjálvar at byggja íbúðir.
Sí eisini


text:
Í dag fær Javnaðarflokkurin ein nýggjan tingmann. Tað er Hilbert Elisson, sum tekur sæti á tingi fyri Kristin Michelsen, ið hevur biðið um farloyvi.
Hilbert Elisson, sum er úr Vestmanna, er 44 ára gamal, byggifrøðingur og arbeiðir vanliga sum verkætlanarleiðari í byggideildini hjá Landsverki. Hilbert er í bygdaráðnum fyri Vestmanna kommunu, har hann er formaður í teknisku nevnd umframt limur í fíggjar- og havnanevnd.
Hilbert Elisson verður í tinginum, til Kristin Michelsen boðar frá, at hann kemur aftur.
Javnaðarflokkurin fegnast um, at nýggjar røddir fáa møguleika at royna seg á tingi og ynskir Hilberti Elisson vælkomnum.


text:
Í lærarabókini til Kristni 4 verða allir samrøðukassarnir í næmingabókini viðgjørdir. Uppskot eru um sangir, sum kunnu syngjast til ymisku evnini. Nakað av faktateksti er í bókini. Hugskot eru til, hvussu arbeiðast kann við næmingabókini og í nógvum førum eru eisini uppskot um aktivtetir í sambandi við evnið, sum arbeitt verður við.
Aftast í lærarabókini eru fylgjuskjøl við m.a. sangum, sum verða nevndir sum uppskot at syngja.
Svarlisti til uppgávurnar í arbeiðsbókini eru fremst í lærarabókini.
Kristni 4 er bókaheild til undirvísingina í 4. flokki. Heildin umfatar næmingabók, lærarabók, arbeiðsbók og he...
Kristni 4 er bókaheild til undirvísingina í 4. flokki. Heildin umfatar næmingabók, lærarabók, arbeiðsbók og he...
Tvær plakatir, har Gamla Testamenti og Nýggja Testamenti eru sett upp sum bøkur í einari bókahill.
Plakatirna...


text:
Jóannes Hansen 22.10.2016 (15:53)
Víkingur skrivar søgu á Argjum
Tað er øgiligur fagnaður á Argjum. Nógv tey flestu í metstóru áskoðarafjøldini eru Víkinga fjepparar. Í dýrdarveðrinum í Vika hevur Dagfinn Forná bríkslað fyri síðstu ferð. Støðutalvan vísir 1-3. Tað vil siga, at Víkingur hevur vunnið 3-1, og harvið er tað greitt, at FM heitið fyri fyrstu ferð endar hjá samansetta liðnum í Eystur kommunu.
Ákoðararnir fagna spælarunum, og spælararnir eru ovurfegnir og kanska ikki sørt rørdir:
-Hetta er tað størsta, sum eg havi verið við til í fótbólti. Vit hava bíðað eftir hesum í fleiri ár. At vinna steypafinalurnar hevur verið stórt, men tað er eingin ivi í, at hetta er tað størsta, staðfestir Víkinga veteranurin Hanus Jacobsen í samrøðu við Rás2.
34 ára gamli liðformaðurin Atli Gregersen er øgiliga fegin. Nú riggar hann til at fara at taka ímóti FM steypinum:
-Tað er órættvíst, at tað bara er ein maður, sum skal upp eftir steypinum. Allir spælararnir áttu at tikið ímóti steypinum, og saman við okkum áttu øll hini at farið. Eitt nú kvinnurnar, sum hvørja ferð skipað fyri, at vit fáa kylling til døgurða, tá ið vit fyrireika okkum til dystirnar, sigur Víkinga liðformaðurin.
Stóri maðurin hjá meistarunum í dag var enn einaferð Andreas Lava Olsen. Hann var støðug hóttan ímóti AB verjuni, hann skoraði tvey mál, og tað kendist so sera stórur lætti í stóru og spentu Víkinga leguni, tá ið hann sneiddi framvið AB málverjanum Heðini Stenberg og megnaði at trilla bóltin í málið, hóast hann var farin um koll.
-Hesum hava vit bíðað eftir, og vit fegnast. Tað var gott, at vit skoraðu til 1-0, hóast brotssparkið varð misnýtt. Eg plagi ikki at taka mær av brotsspørkum, men eg rokni við, at eg hevði skorað, um eg hevði fingið møguleikan, men tað er ikki avgerandi. Vit fegnast um fyrsta FM heitið, sigur tvey mála málskjúttin Andreas Lava Olsen.
Tað eru tjúgu ár síðani, at GÍ vann fjórða FM heitið á rað. GÍ var meistari í 1983, 1986 og so í 1993, 1994, 1995 og í 1996. LÍF vann ongantíð FM, men nú kunnu leirvíkingar fegnast saman við gøtumonnum um fyrsta FM heitið í níggju ára longu søguni hjá Víkingi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Galdandi frá og við 10. mai eru nýggjar nálatíðir komnar í gildi, umframt ein nýggj reglugerð um nálatíðir. Talan er um eina generella herðing av nálatíðunum, sum mest skyldast at tær hava verið óbroyttar so leingi. Eingin missur tær nálir sum tey hava fingið, men hinvegin koma tríggjar nýggjar ‘við stjørnu’ afturat teimum upprunaligu gull, silvur og bronsa.
Her er ein samanbering av gomlu og nýggju kravtíðunum til bronsunál, sum er fyrsta nál ein svimjari kann fáa. Aftaná hana er nú tættari millum nálirnar, vegna nýggju stjørnunálirnar, men í fyrsta umfari er altso torførari at koma í gongd.
Bronsunálakravtíð
Nýggju kravtíðirnar síggjast her á ssf.fo, umframt reglugerðin sum sagt her.


text:
Trupulleikar við blámusoppi kunnu ikki altíð loysast sum eitt byggimál burturav! Seinastu tíðina hevur regluliga verið at frætt um bygningar sum hava trupulleikar av blámusoppi, og tað vísir seg, at fólk eru ikki heilt álvulig við fyribrigdið. Flestu halda seg vita, at blámusoppur er nakað sum fólk gerast sjúk av. Vanliga fatanin er helst, at […]
Við fjølbroytta virkseminum á Gramar ber til at veita eina sera fjølbroytta tænastu. Vit kunnu ráðgeva innan náttúru og umhvørvisspurningar, umframt átaka okkum málsliga viðgerð, og kunnu sostatt eisini gera fullfíggjaðar frágreiðingar, sum bæði fakliga, málsliga og grafiskt lúka øll dagsins krøv. Bæði kommunur, virkir og einstaklingar hava í summum førum brúk fyri at lata […]Halt á at lesa …


text:
Søgan
Føroya Handilsskúli á Kambsdali 25 ár – og lítandi fram í tíðina
Í august í ár vóru 25 ár, síðan Føroya Handilsskúli á Kambsdali byrjaði sítt virksemi við FHS- og HH-dagskúla. Hetta verður hátíðarhildið á ymiskan hátt alt skúlaárið. Bygningurin verður 25 ár í januarmánaði, og 9. januar 2015 verður almenn móttøka á skúlanum.
Hesi 25 árini hava 1.535 næmingar fingið FHS-prógv, 999 næmingar hava fingið HH-prógv, og 79 næmingar hava fingið 1 árs HH-prógv, vanliga nevnt HHs. Á fjarlestrinum hava 12 næmingar tikið fult FHS-prógv, og 384 stakgreinaprógv eru útskrivað á fjar-lestrinum. Av hægri útbúgvingum eru 441 merkonom- og akademi-stakgreinaprógv útskrivað. Aftur at hesum koma fleiri hundrað stakgreinaprógv í sambandi við ta gomlu HMX-útbúgvingina, FHS- og HH-stakgreinir.
Fyrsta árið vóru tríggir flokkar á skúlanum, í løtuni eru 10. Eitt tíðarskeið vóru 12 flokkar, og var tá neyðugt at leiga hølir í gamla fólkaskúlanum í Søldarfirði. Í dag verða tvær skúla-stovur leigaðar í ítróttahøllini á Kambsdali aftur at sjálvum handilsskúlabygninginum. Í løtuni eru 230 næmingar á skúlanum í 10 flokkum, umframt stakgreinalesandi og næmingar á kvøldskúlanum.
Fleiri av starvsfólkum skúlans hava verið í starvi síðan byrjan. Katrin Zachariasen, inspektørur, Carsten Petersen og Margit Fromm Petersen, lærarar, Dia Petersen, húsa-vørður, og Jógvan á Lakjuni, lærari, sum tó hevur havt farloyvi í mong ár til politiskt arbeiði.
Handilsskúlin á Kambsdali er formliga partur av Føroya Handilsskúla við einum stýri sum hægsta myndugleika og einum deildarstjóra sum dagligum leiðara. Í 1989 varð Petur Petersen settur sum fyrsti deildarstjóri. Hann varð avloystur í 1997 av Elsu Mariu Holm Olsen. Í 2002 tók Páll Isholm við sum deildarstjóri. Núverandi deildarstjóri, Hjalmar Hansen, tók við á sumri 2012.
Partur av størri heild
Vit hava nú fingið eina nýggja miðnámsskúlaskipan – breytaskipanina. Handilsskúlin bjóðar nú búskaparbreyt og FHS. Studentaskúlin á Kambsdali bjóðar náttúrubreyt, hug-breyt og fyrireikingarbreyt. Komandi skúlaár skulu báðir skúlarnir virka sum ein skúli, og vit rokna tí við, at Handilsskúlin og Studentaskúlin fara í søguna sum sjálvstøðugir skúlar við egnum samleika. Enn er framtíðarbygnaðurin ikki greiður, og leiðsla og starvsfólk bíða Miðnámsrit 4 – desember 2014 27
spent eftir, hvussu skipanin verður. Sostatt klárar Handilsskúlin á Kambsdali júst at runda tey 25 árini, áðrenn hann gerst partur av størri heild.
Lítandi fram í tíðina
Í miðnámsskúlahøpi eru Føroyar býttar í tvey skúlaøki. Suðurøkið og norðurøkið. Kjarnin í suðurøkinum verður stásiligi Marknagilsdepilin, ið verður tikin í nýtslu í 2016. Tá verða núverandi Handilsskúlin í Havn, Tekniski Skúlin í Tórshavn og Studentaskúlin í Hoy-dølum savnaðir í ein skúla í nýggjum, stásiligum hølum, ið lúka øll nútíðar- og framtíðar-krøv. Marknagilsdepilin er eitt satt frambrot í føroyskari skúlasøgu. Hetta kemur at seta nýggjar treytir til Mentamálaráðið, lærarar og næmingar.
Men hvussu við okkum í norðurøkinum? Enn hava vit ikki fingið nakra greiða útmelding frá Mentamálaráðnum um, hvussu økið skal skipast. Bygginevndin, ið er sett í sambandi við út- og umbyggingina, sum í løtuni fer fram á skúlunum á Kambsdali, hevur víst á, at tað, sum nú verður gjørt, ikki er nøkur framtíðartryggjað loysn. Henda er bert fyri at kunna hýsa øllum núverandi næmingum undir somu lon og fyri at geva karmar til tær lærugreinar, sum breytaskipanin krevur. Bygginevndin metti í 2013, at 20-25 milliónir skuldu brúkast afturat fyri at gera eina fullfíggjaða útbygging, sum nøktaði nútíðarkrøv.
Tá eysturoyartunnulin er tikin í nýtslu, broytast Føroyar. Til dømis koma næmingar úr Runavík og av Strondum at hava somu tíð at koyra til Marknagilsdepilin sum til Kambs-dals. Hvar velja hesi ungu tá at fara í skúla?
Tað má vera ein politisk uppgáva at tryggja, at flestallir næmingar í Føroyum fáa eins góð undirvísingartilboð. Tí eigur longu nú at verða sett út í kortið, at ein Norðurdepil verður bygdur, sum kann javnmetast við Marknagilsdepilin, har allar miðnámsútbúgvingar húsast undir somu lon og kunnu geva næmingunum best hugsandi møguleikar og út-búgvingartilboð undir nýggjum og framtíðartryggjaðum umstøðum.
Føroya Handilsskúli á Kambsdali
Ætlanir um at byggja handilsskúla á Kambsdali gingu sum sagt heilt aftur til sjeytiárini. Staðsetingin verður longu nevnd í sjeytíárum. Úr gerðarbókini hjá stýrinum 20/8-1977 fyri Føroya Handilsskúla stendur, at Fuglafjarðar kommuna hevur sent skúlanum byggisamtykt fyri økið á Kambsdali, og biður skúlan um at taka upp samráðingar við kommununa um økið til ein framtíðar handilsskúla. Nevndin fyri handilsskúlan samtykti at heita á Fuglafjarðar kommunu um at lata skúlanum umleið 10.000 fermetrar ókeypis. Tann 24. januar samtykkir nevndin fyri FH at fáa eitt samarbeiði í lag við Landsskúlafyrisitingina um gerð av einum byggiprogrammi. Í ársfrágreiðingini hjá Føroya Handilsskúla fyri skúlaárið 1983/84 stendur, at trýstið á nýggja skúlan í Havn er so stórt, og at nýggjur skúli á Kambsdali er bráðneyðugur, um ynskt verður eftir at geva teimum ungu eitt veruligt tilboð samanborið við aðrar útbúgvingarmøguleikar, og um ynskt verður eftir, at handilsskúlin gerst ein týðandi stuðul.
Arbeiðið við at byggja skúlan á Kambsdali byrjaði í 1987. Árni Winther var arkitektur, Kristian Joensen var byggimeistari, og Pætur Joensen hevði eftirlitið. Skúlin kostaði umleið 30 milliónir krónur. Skúlagongdin byrjaði tó í Fuglafirði, meðan bíðað varð eftir bygninginum. Fyrstu mánaðirnar húsaðist skúlin í fleiri bygningum. Høvuðsskrivstovan var í kjallaranum í bygninginum, har Restaurant Muntra húsast. Skúlastova og skrivstova vóru í gomlu kommunuskrivstovuni, lærugreinin maskinskriving fór fram í gomlu sýslumanshúsunum, lærugreinin teldulæra fór fram í nú fyrrverandi bygninginum hjá Eik Banka, tá Føroya Sparikassa, og ein skúlastova var í Arbeiðsmannafelagshúsinum.
Fyrsta árið vóru tríggir flokkar á skúlanum. Eins og øðrum miðnámsskúlaútbúgvingum skuldu tey hava 10 lærugreinar, umframt vallærugreinar. Føroyskt, danskt, enskt (I og II), rokning, teldulæra, maskinskriving, ETV, samskifti, fiskivinna, vinnulív & samfelag, roknskapur & búskapur og søla & tænasta stóðu á kravdu tímatalvuni, meðan týskt (I og II), støddfrøði, franskt og spanskt vóru vallærugreinir. Hartil bleiv HMX-útbúgvingin eisini boðin út sum kvøldskúli. 1-ára HHS (HH-serflokkur) var eisini fyrsta árið.
Fyrsti skúladagurin í nýggja árinum, tá nýggi bygningurin skuldi takast í nýtslu, var 3. januar 1990, tá eisini skúlastjórin á Føroya Handilsskúla, Ragnar Magnussen; Ditleif Eldevig, limur í í bygginevndini og høvuðsnevndum, Gloria Kalsø, limur í bygginevndini og táverandi útbúgvingarleiðari á handilsskúlanum í Tórshavn, og Regin Andreasen, formaður í høvuðsnevndini og táverandi limur í bygginevndini, komu á skúlan. Petur Petersen, fyrsti deildarstjóri skúlans, Regin Andreasen og Ditleif Eldevig søgdu nøkur orð. Lagdur varð frá byrjan dentur á umhugsni, felagsanda og virðing, áðrenn komið varð inn á praktisku viðurskiftini um køk, tímatalvu, royking o.a. Næmingatalið fyrsta árið var 73, 22 mannfólk og 51 konufólk.
Mynd 37 Petur Petersen var fyrsti deildarleiðari á Kambsdali. Hann sat frá 1989 til 1997.
Petur Petersen var deildarstjóri fram til 1997, tá ið hann bleiv aðalstjóri í Undirvísingar- og mentamálastýrinum. Í hansara stað kom Elsa Maria Holm Olsen at vera deildarstjóri.
Lærarar
Tríggir av lærarunum, sum fingu fast starv á skúlanum á Kambsdali, høvdu framanundan starvast á handilsskúlanum í Havn, teir vóru: Katrin Zachariasen, Carsten Petersen og Terji á Lakjuni. Umframt hesi, so vóru lærarar skúlans fyrsta árið hesir: Anfinn Olsen, Birgit Jacobsen, Jógvan á Lakjuni, Jónfinn Thomsen, Margit Fromm Petersen, Niklas Rasmussen, Petur Petersen og Simon Marshall.
Carsten Petersen, Katrin Zachariasen og Margit Fromm Petersen hava verið lærarar á skúlanum øll árini. Harumframt hevur Jógvan á Lakjuni verið í starvi á skúlanum øll árini, men hevur tó havt farloyvi í mong ár til politiskt arbeiði. Í 2014 var lærarahópurin meira enn tvífalt so stórur, sum tá byrjað varð, og í 2014 starvaðust 26 lærarar á skúlanum, umframt at lestrarvegleiðarar og inspektørurin eisini undirvísa.
Mynd 38 Felagsmynd av lærarum, sum undirvístu skúlaárið 2014/15
Handilsskúlin á Kambsdali sum slóðari
Føroya Handilsskúli á Kambsdali hevur á eisini verið slóðari á føroyska miðnámsøkinum. Eitt dømi um hetta var, tá ið skúlin skipaði fyri at hava heilar telduflokkar, har allir næmingarnir í einum flokki fingu hvør sína farteldu til keyps.
Síðan 2005 hevur skúlin boðið út fjarlestur. Fyrst og fremst er tað FHS-útbúgvingin, ið er útboðin sum fjarlestur, men eisini einstakar lærugreinir á HH eru bodnar út tann vegin. Tilsamans hava 12 næmingar higartil lokið fult FHS-prógv umvegis fjarlestur, meðan 384 hava tikið stakgreinaprógv á fjarlestrinum. Hendan útbúgvingin hevur givið fólki, sum av landafrøðiligum ella arbeiðsligum ávum hava verið avskorin frá at taka eina miðnámsútbúgving, tað er eitt fullfíggjað FHS-prógv.
Í 2007 beyð skúlin út ítróttarbreyt, ið legði serligan dent at fáa elituítróttarnæmingar savnaðar. Hetta var 6 ár, áðrenn bæði verandi breytaskipan og áðrenn ítróttur og heilsa gjørdist kravd lærugrein í allari miðnámsskúlaskipanini.
Flokkar
Tá skúlin byrjaði, vóru tríggir flokkar, tveir FHS-flokkar og ein HHS-flokkur. Tá talið var hægst, vóru eina tíð 12 flokkar. Tá var neyðugt at leiga hølir í gamla fólkaskúlanum í Søldarfirði. Í 2014 vóru 10 flokkar, og verða tvær skúlastovur leigaðar í ítróttarhøllini á Kambsdali aftur at sjálvum handilsskúlabygninginum. Í 2014 vóru 230 næmingar á skúlanum í 10 flokkum, umframt stakgreinalesandi og næmingar á kvøldskúlanum. Bæði “vanligar” lærugreinir, ið eisini hava verið á dagskúlanum, og stakar lærugreinir, ið eisini kunnu setast saman til miðnáms- og hægri útbúgvingar, hava verið útbodnar sum kvøldskúlalærugreinir, herundir HMX-, merkonom- og akademiútbúgvingarnar.
Næmingar og prógv
Tilsamans 1.535 næmingar hava 1989-2014 fingið FHS-prógv og 999 næmingar hava fingið HH-prógv. Av hesum hava 79 næmingar fingið HHS-prógv, ið er 1-ára HH-útbúgving. Á fjarlestrinum hava 12 næmingar tikið fult FHS-prógv, og heili 384 stakgreinaprógv eru útskrivað á fjarlestrinum. Av hægri útbúgvingum eru 441 merkonom- og akademi-stakgreinaprógv útskrivað. Aftur at hesum koma fleiri hundrað stakgreinaprógv í sambandi við ta gomlu HMX-útbúgvingina, eins og FHS- og HH-stakgreinir. Í 2014 gingu 203 næmingar á skúlanum – 19 á FHS, 43 á Búskaparbreyt 1. árið, 65 á Búskaparbreyt 2. árið, 36 á gomlu HH-útbúgvingini, 27 á gomlu HH3-útbúgvingini og 13 á 1-ára HH (HHS).
Leiðsla skúlans
Handilsskúlin á Kambsdali er formliga deild av Føroya Handilsskúla við einum stýri sum hægsta myndugleika og einum deildarstjóra sum dagligum leiðara.
Mynd 39 Elsa Maria Holm Olsen var deildarleiðari frá 1997 til 2002
Mynd 40 Páll Isholm var deildarleiðari frá 2002 til 2012. Hann bleiv settur sum rektari á samanlagda deplinum á Kambsdali í 2015. Skúlin hevur fingið navnið Miðnám á Kambsdali.
Í 1989 varð Petur Petersen settur sum fyrsti deildarstjóri, og sat hann í 8 ár. Árini 1997-2002 var Elsa Maria Holm Olsen deildarstjóri. Deildarstjórin, ið hevur sitið longst, er Páll Isholm, ið sat árini 2002-2012. Á vári 2012 var Katrin Zachariasen virkandi deildarstjóri, inntil núverandi deildarstjóri, Hjalmar Hansen, tók við á sumri 2012.
Mynd 41 Hjalmar Petersen var deildarleiðari frá 2012 til 2015.
Katrin Zachariasen var inspektørur áðrenn skúlin var liðugur og var inspektørur á skúlanum øll árini, síðan bygningurin varð tikin í nýtslu.
Lestrarvegleiðing
Árini 1990-1999 røkti Terji á Lakjuni starvið sum lestrarvegleiðari einsamallur. Verandi lestrarvegleiðari, Maria Gregersen, tók 1999 yvir saman við Karl A. Olsen, ið fór í farloyvi vegna politiskt arbeiði í 2005. Árini 2005-2009 var Maria Gregersen einasti lestrarvegleiðari, til Hans Jacob Kollslíð kom afturat í 2009.
Skrivstovan
Á skrivstovu skúlans hava altíð verið í minsta lagi tveir skrivarar. Fyrstu árini sótu Sigvør Laksá og Gunnleyg Olsen har. Í 1992 loysti Eyvør Løkjá Gunnleyg av, og røkti hon starvið fram til 2000. Sigvør Laksá fór frá í 1999, og Tanja Huneck kom í hennara stað. Fyri Eyvør kom Gunnvør Høgnesen, seinni Hentze, í 2000. Frá 2001 vóru tríggjar skrivstovukvinnur, tá ið Barbara Bærentsen kom í starv saman við Gunnvør og Tanju. Gunnvør og Barbara vóru á skrivstovuni fram til 2012, tá Hansa Jákupsdóttir Dam og Steinunn á Geilini Sivertsen tóku yvir. Í dag eru Tanja Huneck og Steinunn á Geilini Sivertsen í fullum starvi á skrivstovuni.
Húsavørður, vaskifólk og kantina
Andrias Petersen, vanliga nevndur Dia, hevur verið húsavørður øll árini síðani 1989. Hann hevur bæði verið einsamallur húsavørður og hevur havt aðrar skiftandi húsavørðar afturat sær. Í løtuni er Hermund Arnholdtsson annar húsavørðurin á skúlanum. Báðir starvast teir hálva tíð á Studentaskúlanum og HF-skeiðnum í Eysturoy og hálva tíð á handilsskúlanum.
Tá skúlin byrjaði í 1990, vóru 3 reingerðarfólk á skúlanum; Mildrið Hentze (1990-1995), Thordis N. Olsen (1990-1999) og Petra Hvidtfeldt (1990-2012). Malena Hansen loysti Mildrið av í 1995 og var fram til 2007. Berit Madsen kom fyri Thordis og vaskaði árini 1999-2008. Lis Berjastein var vaskifólk 2007-2009, og Majbritt Christiansen 2009-2010. Á skúlanum nú starvast Christianna Joensen, ið byrjaði í 2009, Ebba Anthoniussen, ið byrjaði í 2008, og Hildigarð Eliasen. Umframt hesar vaskar Jónvá Gregersen tær báðar skúlastovurnar í ítróttarhøllini, og áðrenn tað var hon á FHS-deildini í Søldarfirði.
Á Føroya Handilsskúla á Kambsdali hevur øll árini verið stór og vælvirkandi kantina, har næmingarnir hava høvi at keypa sær heitar ella kaldar rættir hvønn dag. Hartil hevur kantinan fleiri kioskvørur, so sum sodavatn, sjokoladabarrir, jogurt, nudlir, te og kaffi. Hvønn dag er møguleiki at fáa dagsins rætt, ið verður kunngjørdur fyri eina viku í senn. Fyrstu árini stóðu Poulina Poulsen og Margretha Mohr fyri kantinuni. Í 1994 tók Jonhild Poulsen við eftir Margrethu Mohr, og í 2002 tók Jóhanna Poulsen yvir eftir Poulinu Poulsen. Sofía Simonsen hevur verið í kantinuni árini 2003-2014, og er nú avloysari, meðan Ingunn N. Olsen, ið áður var avloysari, hevur síðani 2014 verið í føstum starvi eftir Sofíu Simonsen.
Hølisviðurskifti
Tá bygningurin á Kambsdali varð tikin í nýtslu í 1990, var hugsanin, at alt virksemi skúlans skuldi húsast í hesum bygningi. Í mong ár bar hetta eisini til. Skúlin hevur 8 rúmligar skúlastovur, ið enn tann dag í dag kunnu sigast at vera nýmótans. Tá komið varð nakað inn í 21. øld vísti tað seg tó, at skúlin varð betri umtóktur millum næmingarnar, enn karmar vóru til. Fyrst mátti lærarastovan gerast um til skúlastovu, og tá hetta heldur ikki rakk, flutti FHS-útbúgvingin, tá við 4 flokkum, út í Søldarfjørð. Har húsaðist hon fram til 2011, tá tvær skúlastovur vórðu leigaðar í ítróttarhøllini á Kambsdali.
Nýggjar tíðir, nýggir samstarvsfelagar
Í 2014 vóru 42 starvsfólk á Føroya Handilsskúla á Kambsdali. Ein deildarstjóri, ein inspektørur, tveir lestrarvegleiðarar, tvey skrivstovufólk, ein netumsitari, 4 vaskifólk, 3 kantinustarvsfólk, 2 húsavørðar og 26 lærarar.
Mynd 42. Aftast frá vinstru: Irdi Lydersen, lærari, Jonhild Poulsen, kantinan, Margretha Petersen, lærari, Katrin Zachariasen, inspektørur, Andrias (Dia) Petersen, húsavørður, Boban Ilic, ítróttarlærari, Hermund Arnholdtsson, húsavørður, Carsten Petersen, lærari, og Diana Skoradal, lærari.
Miðjan frá vinstru: Hertha Olsen, lærari, Ingunn N. Olsen, kantinufólk, Sofía Simonsen, kantinufólk, Tanja Huneck, skrivstovufólk, Jóhann Lützen, lærari, Pól Esper Hanusarson Hansen, lærari, Kári H. Hansen, lærari, Hjalti Dalheim, lærari og Erland Tvørfoss, lærari.
Fremst frá vinstru: Hjalmar Hansen, Sanna í Túni Nielsen, lærari, Margit Fromm Petersen, lærari, Maria Gregersen, lestrarvegleiðari og lærari, Joan Gardar, lærari, Steinunn á Geilini Sivertsen, skrivstovufólk, Karl A. Olsen, lærari, Sanna Maria Klein, lærari og Doris Djurhuus, lærari og námsfrøðiligur KT-vegleiðari.
Tað var eitt eisini stórt frambrot fyri handilsskúlan í Havn, tá ið skúlin á Kambsdali kom. Øll árini hevur gott samband verið millum starvsfólk á skúlunum. Serliga hugaligt var tað fyri teir lærarar, sum undirvísa í handilslærugreinum, tí at tá kundu hesir býta vitan sína millum. Starvsfólkini á báðum skúlunum hava eisini valt eitt starvsfólkaumboð í stýrið fyri Føroya Handilsskúla. Starvsfólk á skúlunum hava somuleiðis verið í sama fakfelag, nevniliga LH, og eru nú í Yrkisfelagnum Miðnámi. Harafturat hava lærarar virkað í altjóða samastarvinum SIEC og sitið saman í uppgávunevndum. Í 2015 varð Føroya Handilsskúli á Kambsdali lagdur saman við Føroya Studentaskúla og HF-skeiði í Eysturoy í nýggjan depil, sum hevur fingið navnið Miðnám á Kambsdali og Klaksvíkar HF-skeið, rektari á deplinum er gamli deildarstjórin á handilsskúlanum á Kambsdali, Páll Isholm.
HF skeið í Klaksvík í meiri enn 40 ár
Á sumri í 2014 vóru 40 ár liðin síðani, at farið varð undir HF útbúgving í Klaksvík. Hóast ágangurin onkuntíð hevur verið stórur, og ætlanir hava verið um at niðurleggja skeiðið ella flyta tað úr Klaksvík, so livir Klaksvíkar HF skeið framvegis sítt fríska lív.
Fyrsta próvtøkan var á sumri í 1976, og fram til og við á sumri í 2014 vóru 720 prógv útskrivað, og harumframt eru tey mong, sum hava lokið eina ella fleiri lærugreinar.
HF skeiðið var fyrsti møguleikin at taka gymnasialt miðnámsprógv í Klaksvík og yvirhøvur uttanfyri høvuðsstaðin, og søgan um skeiðið er søga um, hvussu tað ofta hevur eydnast við frambrotum í Føroyum, uttan at formligu fyrireikingarnar hava verið víðar og drúgvar frammanundan, at farið er undir átakið.
Dømini eru mong um tey, sum ongantíð høvdu ímyndað sær, at tey skuldu taka fult prógv, men sum so eftir lestur í trý ella kanska fýra ár, meðan tey hava røkt arbeiði og havt ábyrgd fyri familju og heimi, væl nøgd hava staðið í føroyskum búna og undir eyðkendu húgvuni og við prógvi í hondini.
Eitt, sum eyðkennir Klaksvíkar HF skeið, er, at talan hevur verið og er um lítið, tætt og hugnaligt umhvørvi. Tað hevur alla tíðina verið stutt millum lærarar og næmingar og til leiðsluna.
Tað ber til at vísa á fleiri, sum fóru undir lestur á HF skeiðnum, og sum nú eru læknar, prestar ella juristar ella hava aðra akademiska útbúgving, og sum hava gjørt seg galdandi í samfelagnum, um tað so hevur verið í vinnulívi, umsiting ella politikki.
Uttan iva høvdu hesi farið aðrastaðni at nomið sær útbúgving, um tilboðið ikki var í Klaksvík. Tí er tað ikki minni áhugavert at vísa á øll tey mongu, sum fóru undir lestur á HF skeiðnum, og sum eftir at hava lokið prógv eftir miðal langar útbúgvingar, komu aftur til heimbýin og lokaløkið, har tey eru við til at lyfta, bæði í arbeiði og í lokala økinum sum heild. Her verður hugsað eitt nú um sjúkrarøktarfrøðingar og aðrar útbúgvingar innan heilsuverkið, lærarar, pedagogar, banka- og sparikassafólk, sosialráðgevar, handverkarar, skrivstovufólk, maskinmeistarar og tey við nautiskari útbúgving.
Formligu ásetingarnar
Tá ið tað í august 1974 varð farið undir HF frálæru í Hoydølum, í Suðuroy og í Klaksvík vóru formligu karmarnir kring útbúgvingina ikki komnir upp á pláss. Tann 15. mars 1974 legði Asbjørn Joensen vegna landsstýrið uppskot til samtyktar fyri tingið um HF-undirvísing í Føroyum (løgtingsmál nr 110/1973):
Landsstýrið heitti á løgtingið um at taka undir við, at HF-undirvísing varð stovnað frá skúlaárinum 1974/75, og at landsstýrinum varð veitt heimild til at samráðast við ríkismyndugleikarnar um hesa skipan (hetta var, áðrenn umsitingin av studentaskúlanum varð yvirtikin í 1979).
Í viðmerkingunum segði landsstýrið, at uppskotið um at stovna HF-undirvísing í Føroyum var gjørt fyri ein part av ynski um at gera læraraútbúgvingina á Føroya Læraraskúla betri, og fyri ein part av ynski um at geva teimum, sum hava verið úti í vinnulívinum, eitt nýtt útbúgvingartilboð, um tey ynskja at fara undir víðari útbúgving, serliga á tí bókliga økinum.
Og í viðmerkingunum verður eisini sagt soleiðis: “Í hesum sambandi kann upplýsast, at landsstýrinum kunnugt fáa í løtuni 25 føroyingar HF-útbúgving í Danmark. Fyribils samráðingar hava verið við “direktoratet for gymnasieskolerne og HF-undervisningen”, og úslitið av hesum samráðingum er, at grundarlag er fyri at stovna HF-flokkar við studentaskúlan í Hoydølum, og at møguligt er í ein vissan mun at seta HF-undirvísing í verk sum undirvísing í einstøkum lærugreinum á bygd. Í hesum sambandi verður gjørt vart við, at treytirnar fyri at seta HF-undirvísing í verk eru: 1. nóg stórt næmingatal, 2. hóskandi høli og 3. lærarar, sum eru førir fyri at røkja undirvísingina.”
Skúlanevndin hjá løgtinginum mælti eftir fyrstu viðgerð tinginum til at samtykkja uppskotið, og 5. apríl 1974 samtykti løgtingið uppskotið frá landsstýrinum óbroytt við aðru og endaligu viðgerð við atkvøðunum 20-0.
Við hesum formliga grundarlagið varð í august 1974 farið undir HF-útbúgvingina í Hoydølum, Suðuroy og í Klaksvík.
Formligu karmarnir komu upp á pláss tvey ár seinni – stutt undan próvtøkuni hjá fyrsta árganginum. Tá samtykti løgtingið lógina, og nakrar dagar seinni lýsti landsstýrið kunngerðina. Tað gekk soleiðis fyri seg:
Tann 13. desember 1975 legði Finnbogi Isaksen vegna landsstýrið uppskot fyri tingið um løgtingslóg um Føroya Studentaskúla og HF-skeið (løgtingsmál nr. 46/1975). Í grein 1 og stykki 2 verður sagt, at eftir avgerð landsstýrisins kunnu deildir av Føroya Studentaskúla og HF skeiði setast á stovn. Hetta var lógarheimildin fyri at seta HF skeið í Klaksvík og í Suðuroy á stovn.
Umframt lógina um Føroya Studentaskúla og HF-skeið, sum millum annað snúði seg um bygnaðin og leiðslu (I), vóru í uppskotinum lóg um studentspróvtøku (II) og løgtingslóg um hægri fyrireikingarprógv (III).
Lógin um HF-próvtøku varð skotin upp at galda frá 1. august 1974, og at hægri fyrireikingarpróvtøka skuldi vera fyrstu ferð á sumri 1976, skeyt landsstýrið upp fyri tinginum.
Í viðmerkingunum til uppskotið segði landsstýrið, at grundarlagið undir verandi HF-frálæru í Føroyum var samtyktin frá 5. apríl 1974 í løgtingsmáli nr. 110/1973: HF-undirvísing í Føroyum, har tingið tók undir við uppskoti landsstýrisins til samtyktar um, at HF-frálæra varð sett á stovn í Føroyum frá skúlaárinum 1974/75 og gav landsstýrinum heimild at samráðast við ríkismyndugleikarnar um hesa skipan.
Uppskotið varð samtykt við 3. viðgerð 7. apríl 1976, og 30. apríl varð kunngerðin um hægri fyrireikingarpróvtøku lýst.
Møguleikin at taka miðnám aðra staðni enn í høvuðsstaðnum var væl fagnaður kring landið. Longu tá var ynskið millum unga fólkið um bókliga útbúgving stórt. Tað hevði við sær vanda fyri, at fráflytingin til høvuðsstaðin og av landinum varð vaksandi, og kommunalu myndugleikarnir og skúlamyndugleikarnir kring landið gjørdu sítt til at ávirka, at møguleikin fyri at útbúgva seg kring landið varð størri.
Í uppskotinum til samtyktar, sum løgtingið samtykti í 1975, vóru tríggjar treytir nevndar sum avgerandi, um ætlanin at seta HF-útbúgving á stovn skuldi verða veruleiki – nóg nógvir næmingar, nóg góð høli og nóg dyggir undirvísarar.
Næmingarnir
Tann fyrsta var, at næmingatalið var nóg stórt. Í Klaksvík var hetta ikki nakar trupulleiki fyrsta árið. Longsulin eftir heimstaðnum var so stórur, at onkrir klaksvíkingar, sum vóru farnir undir lestur í Hoydølum í 1973, góvust eftir 1. s og fluttu norður aftur fyri at vera partur av fyrsta árganginum í nýggja HF skeiðnum.
Fyrsti árgangurin var væl mannaður flokkur, og tá ið tey høvdu lisið í tvey ár og fóru til próvtøku, vóru tey nítjan, sum luku fult prógv. Annað árið kendist tað vera torførari at liva upp til fyrstu politisku treytina, tí í 1977 vóru tey ikki fleiri enn níggju, sum luku prógv.
Næstu árini vísti hetta seg ikki at vera trupulleiki. Talið á prógvum er ongantíð farið niður um tíggju aftur, og tveir árgangir hava verið so mikið stórir, at tað var neyðugt við tveimum flokkum.
Hølini
Onnur treytin var, at hóskandi høli vóru tøk til undirvísingina. Hóskandi høli er vítt hugtak. Eitt er at hava tak yvir høvdið, og annað er at vera í hølum, har amboð og tilfar er tókt til allar lærugreinar. Soleiðis var tað ikki, tá ið Klaksvíkar HF skeið í august 1974 bjóðaði fyrstu næmingunum at fara undir lestur, og tað ber ikki til at siga, at tað nakrantíð fult og heilt hevur verið soleiðis í tey meiri enn fjøruti árini, sum skeiðið hevur verið til. Men við góðum vilja og stórum hugflogi hevur tað gingið.
Í meira enn eitt ár helt fyrsti árgangurin til í bygninginum hjá Klaksvíkar Sjómansskúla við Garðavegin. Umframt at hýsa skipara-, telegrafist- og kokkaútbúgving helt bókasavnið eisini til har. Tað var so mikið trongligt, at ikki bar til at hýsa næsta árganginum, sum fór undir lestur í august 1975. Hesi hildu fyrstu vikurnar til í bygninginum, sum Tekniski skúli í Klaksvík í 1953 flutti inn í.
Fyri at finna meira permanenta fyribilsloysn, varð bygningur leigaður við Klaksvíksvegin í Víkunum. Talan var um fyribils loysn, men síðani hevur HF skeiðið hildið til her. Hóast bygningurin varð bygdur fyrst í sjeyti árunum og harvið var nýggjur, tá ið HF skeiðið flutti inn, so var bygningurin ikki teknaður at vera skúlabygningur. Í veghæddini var klædnahandilin Norðtex og seinni málingahandilin Iris, men seinastu stóru fjórðingsøldina hevur tað bara verið HF skeiðið, sum hevur verið undir lonini.
Í fyrstuni varð bygningurin leigaður frá privata eigaranum Eskildi Norðbúð. Tann 16. november 1981 legði Eilif Samuelsen vegna landsstýrið fram uppskot til løgtingslóg um lán til keyp av ognini. Í viðmerkingunum varð sagt, at landsstýrið eftir tilmæli frá Landsskúlafyrisitingini í samráð við fíggjarnevnd Føroya Løgtings hevði samtykt at keypa ognina. Skúlanevndin viðgjørdi málið og mælti til at taka undir við uppskotinum. Málið varð samtykt við 2. viðgerð og við 3. viðgerð sama dag. Bygningurin er framvegis ogn hjá landsmyndugleikunum. Serhølir til alisfrøði, evnafrøði og lívfrøði vórðu innrættað, meðan aðrar lærugreinar ongantíð fingu serhøli – eitt nú tónleikur og landafrøði.
Óvissan um framtíðina hjá skeiðnum er ivaleyst høvuðsorsøkin til, at bygningurin als ikki er hildin og harvið á ongan hátt er nakað prýði. Nú er tað greitt, at HF skeiðið eftir summarfrítíðina 2015 fer at flyta í nýggj høli í Tekniska skúla í Klaksvík.
Leiðsla og lærarar
Tað var stór avbjóðing at vinna á triðju treytini fyri at seta HF skeið á stovn – at finna skikkaðar undirvísarar. Meðan tað í omanfyri nevndu lóg frá 1976 var grein, sum ásetti førleikakrøvini til lærararnar, ið undirvístu í studentaskúlanum, so var henda greinin ikki við í lógini fyri HF skeið. Krøvini at undirvísa studentaskúlanæmingum vóru kandidatsprógv á universiteti ella magistaraprógv, og fyri at verða settur í fast starv var kravið roynd í teoretiskum og praktiskum pedagogikki.
Hóast hetta ikki var krav í HF lógini, so varð strembað eftir, at tey, sum vórðu sett í starv, høvdu kandidatútbúgving frá lærdum háskúla.
Klaksvíkar HF skeið var partur av Føroya Studentaskúla og HF skeiði. Harvið var tað rektarin í Hoydølum, sum hevði formligu ábyrgdina av undirvísingini og próvtøkunum. Lærarar úr Hoydølum ferðaðust fyrstu árini einstakar dagar til Klaksvíkar at undirvísa, og viðhvørt vóru næmingarnir úr Klaksvík í Hoydølum fyri at fáa undirvísing, eitt nú at gera royndir. Í øðrum førum vóru tað fólkaskúlalærarar, sum tóku sær av undirvísingini, meðan tað vóru lærarar í Hoydølum, sum høvdu formligu ábyrgdina og stóðu fyri próvtøkunum. Eisini tá vóru teir í Hoydølum einstakar dagar í Klaksvík og undirvístu.
Millum teirra, sum undirvístu fyrstu árini, og sum búðu í Klaksvík, vóru Johnny Thomsen, sum var leiðari, Agnar á Dul, sum hevði búskaparliga útbúgving, Símun Pauli Kunoy, sum var verkfrøðingur, Bogi Lützen, musikkskúlalærari, Hans Dávid Matras og Bjarni Jacobsen, sum vóru fólkaskúlalærarar, og Jacob Magnussen og Henning Bøgesvang, prestar. Bette Rasmussen, sum av aldri var farin úr starvi í høvuðsstaðnum, var nakrar mánaðir í føðistaðnum og undirvísti.
Eftir Johnny Thomsen tók Helle Heinesen við sum leiðari, og hon setti rættiliga dám á bæði skúlan og lokala samfelagið, inntil hon 3. februar 1986 doyði bara 43 ára gomul. Eftir at Helle var farin, tók Bo Jørgensen við sum leiðari. Hann og konan, Margit Dahl Nielsen, vóru komin til Føroya í 1983. Sigrun Skálagarð tók við leiðarastarvinum í 1995, og hon er framvegis leiðari.
Í 1980 var HF skeið sett á stovn við Gøtugjógv. Hetta var partur av HF skeiðnum í Klaksvík. Tvey ár seinni, í 1982, varð Studentaskúlin í Eysturoy settur á stovn. Um henda skúlan hevur Kári Nolsøe Olsen skrivað grein. Fyri Klaksvíkar HF skeið bar nýggi skúlin við sær, at ábyrgdin fyri skúlanum varð flutt úr Hoydølum og til rektaran við Gøtugjógv.
Arnbjørn Mortensen var øll árini, meðan HF skeiðið í Klaksvík var partur av Føroya Studentaskúla og HF skeiði, rektari í Hoydølum. Í 1982 varð Sámal í Skorini útnevndur at vera rektari í Eysturoy. Frammanundan hevði hann í eitt stutt skifti verið lærari á HF-skeiðnum í Klaksvík, sum hann nú fekk ábyrgdina fyri. Síðani í apríl 2011 og fram til í februar 2015 var tað Helga Foldbo, sum hevði høvuðsábyrgdina. Eftir Helgu Foldbo tók Páll Isholm við sum fyribilssettur rektari í Eysturoy og harvið ábyrgdarmaður fyri skeiðið í Klaksvík.
Síðani 1982 hava lærarar ferðast millum Eysturoy og Klaksvík. Fyrstu árini vóru nógvir danir í starvi í Eysturoy og harvið eisini í Klaksvík. Tey seinnu árini er liðið av teimum, sum búgva í Klaksvík og arbeiða á HF skeiðnum vorðið stórt og støðugt. Tað hevur verið stórur fyrimunur. Millum teirra, sum hava undirvíst nógv á Klaksvíkar HF skeiði, eru Kári Purkhús, Kári Nolsøe Olsen, Anna Thomsen, Nikolina Olsen, Óluva Klettskarð, Katrin Næs og Jóannes Hansen.
Brotasjógvar
Síðani studentaskúlin í Eysturoy sá dagsins ljós í 1982 hava fleiri royndir verið gjørdar at niðurleggja Klaksvíkar HF skeið ella at flyta tað í skúlan í Eysturoy, sum umsitingin og politiski landsmyndugleikin hava orðað ætlanirnar.
Onkra ferðina hevur staðið heilt illa til. Tá hava næmingar, lærarar og lokali myndugleikin tikið lógvatak, og so hevur tað eydnast at varðveita skúlan.
Undir stóru kreppuni fyrst í nítiárunum var um reppið, at Klaksvíkar HF skeið varð svævað. Tá var tað skifti í landsstýrinum, sum bjargaði skeiðnum. Bergur Jacobsen úr Klaksvík varð valdur at vera landsstýrismaður í skúlamálum 24. apríl 1993, tá ið Sjálvstýrisflokkurin aftur varð partur av samgonguni, og stutt eftir varð ætlanin slept um hetta summarið at niðurleggja skeiðið.
Í 1996 var aftur nær við, at hurðin í Víkunum varð latin aftur fyri síðstu ferð. At kreppurakti landskassin var so illa fyri, var orsøk til, at landsstýrismaðurin í skúlamálum í 1995 setti nevnd við tí setningi at vísa á, hvussu tað í fíggjarlógini fyri 1996 kundi bera til at spara fleiri milliónir innan undirvísingarøkið. Nevndin fór eftir útbúgvingunum uttanfyri høvuðsstaðin og skeyt eitt nú upp, at fiskivinnuútbúgvingin varð flutt til Tekniska skúla í Klaksvík, og at Klaksvíkar HF skeið varð flutt yvir á Kambsdal. Eingin upptøka skuldi vera í Klaksvík á sumri í 1996, og tey, sum tá fóru í 2. flokk, skuldu halda fram á Kambsdali. Heldur ikki tann royndin eydnaðist.
Eyðkent fyri royndirnar at niðurleggja skeiðið hevur verið, at tær eru íkomnar orsaka av, at talan hevur verið um fíggjarliga sperda støðu, heldur enn at talan hevur verið um yvirskipaðan politikk á økinum.
Skifti í aldursbýtinum
Tey fyrstu árini var Klaksvíkar HF skeið mannað við blaðungum fólkum. Øll tey nítjan, sum tóku prógv í 1976, vóru fødd í fimmtiárunum, og tey flestu vóru fødd 1954-1957. At møguleikin at taka HF prógv í heimbýnum var kærkomin, tí tað harvið slapst undan í blaðungum aldri at flyta til Havnar ella av landinum, sæst aftur í, at nógv tey flestu, sum tóku prógv tey fyrstu árini, vóru 19-21 ára gomul.
Talið lækkaði á klaksvíkingum og norðoyingum, sum fóru í Hoydalar, og eftir at skúlin í Eysturoy var vorðin veruleiki, fóru fleiri úr Norðoyggjum um Leirvíksfjørð at taka miðnámsprógv.
Áhugin fyri HF skeiðnum hevur kortini framvegis verið stórur. Seinnu árini hava tað verið meiri tilkomin, sum hava tikið prógv í Klaksvíkar HF skeiði. Tað er vorðið alt vanligari, at næmingar hava tikið útbúgvingina yvir trý ár. Millum næmingarnar eru tað nú nógvar kvinnur, sum eftir at hava verið burtur frá skúla og útbúgving nýta hetta høvið at byrja aftur á undirvísingarleiðini, eftir at tær hava átt børnini.
Útbúgvingin líkist meiri tí, sum danir nevna VUC ella Voksen Uddannelses Center. Í VUC er møguleiki hjá øllum 18 ára gomlum og eldri at taka HF-fak og útbúgving (og lærugreinir í fólkaskúlanum umaftur). Hetta verður gjørt við atliti at betra um møguleikarnar fyri at fáa starv, møguleikarnar fyri umskúling, møguleikarnar fyri víðari útbúgving og persónligari menning. Í so máta er setningurin hjá Klaksvíkar HF-skeiði framvegis í tráð við grundgevingarnar, ið vórðu brúktar, tá ið spurningurin um HF-útbúgvingina kring landið á vári 1974 varð reistur fyrstu ferð í løgtinginum.
Studentaskúlin og HF-skeiðið í Eysturoy
Fyritreytir fyri Studentaskúlanum og HF-skeiðnum í Eysturoy
Tá ið vit skulu greiða frá byrjanini serliga, tá ið Studentaskúlin og HF-skeiðið í Eysturoy varð sett á stovn, er neyðugt at siga nøkur orð um næmingatalið av studentum generelt, og ikki minst at taka Klaksvíkar HF-skeið við inn í frágreiðingina (ein grein um Klaksvíkar HF-skeið er í hesum blaði).
Stásiligi bygningurin – eftir tátíðar meti – í Hoydølum, varð tikin í brúk í 1965. Hesin bygningurin varð ætlaður til 288 næmingar, 12 stovur á 24 næmingar.
Føroya Studentaskúli – seinni nevndur Føroya Studentaskúli og HF-skeið – varð settur á stovn 1937, og tey fyrstu 20 árini vóru í meðal góðir 10 studentar lidnir um árið, men í 1960’unum vaks næmingatalið, og tá ið komið varð út í seinnu helvt av 1960’unum, byrjaði tann stóri vøksturin í studentatalinum. Í 1968 vórðu fyri fyrstu ferð tveir matematiskir flokkar tiknir inn, og í 1972 varð málsliga deildin eisini víðkað, soleiðis at tveir flokkar vórðu tiknir inn á hvørjum ári.
Tá ið framhaldsdeildir komu á teim størru bygdunum, minkaði tørvurin á realdeildini á Studentaskúlanum, og í 1973 vórðu teir seinastu realskúlanæmingarnir tiknir inn. Í staðin kom so HF. Í 1974 varð HF-útbúgvingin sett á stovn í Hoydølum við tveimum deildum úti um landið, eini í Suðuroy og eini í Klaksvík.
So hvørt sum áhugin gjørdist størri fyri students- og HF-útbúgvingini, vaks trýstið á skúlan í Hoydølum. Í 1980 verður sagt í Hoydølum, at vøksturin í talinum av nýggjum næmingum er so stórur, at skúlin akkurát klárar at húsa teimum, sum byrja í august 1980, treytað av, at skúladagurin verður longdur við einum tíma. Í 1980 verður HF-skeið eisini sett á stovn við Gøtugjógv, soleiðis at nakað av trýstinum verður tikið av Studentaskúlanum í Hoydølum.
Í oktober mánað 1980 setti landsskúlastjórin nevnd at meta um støðuna í Hoydølum. Nevndin sigur, at “Í hesum skúlanum (t.v.s. Føroya Studentaskúla í Hoydølum), sum fyri stívliga 15 árum síðani varð gjørdur til 288 næmingar, ganga í dag umleið 510 næmingar, og ger hetta viðurskiftini í skúlanum ikki sørt ruðuleikakend”.
Nevndin sigur eisini, at neyðugt er við skúla aðrastaðni í Føroyum til teir næmingar, sum pláss ikki verður fyri í Hoydølum, og at neyðugt er, at stig verður tikið til hetta í stundini, um ikki alt skal gerast ein ruðuleiki, tá farið verður undir komandi skúlaár t.v.s. 1982/83.
Skúlin byrjar
Hetta vóru nakrar av fyritreytunum fyri Studentaskúlanum í Eysturoy, og við løgtingslóg nr. 76 frá 21. mai 1982 samtykti løgtingið at seta Studentaskúla og HF-skeið á stovn í Eysturoy, og í august mánað 1982 byrjaðu so tríggir 1. flokkar, ein málsligur og tveir matematiskir. Skúlin helt til í leigaðum hølum við Gøtugjógv frá 1982, til hann flutti í nýggja bygningin á Kambsdali í august mánað 1993.
Nú vóru næmingar tiknir inn á skúlan, men hvussu skuldu teir koma til og frá skúlanum? Bygdaleiðir vóru ongar tá, so rektarin fekk samband við teir bussførarar, ið koyrdu skúlabørn í oynni og samráddist so við teir um at koyra næmingarnar til og frá Studentaskúlanum. Bussførararnir vóru sinnaðir at taka hesa uppgávu á seg, men teir vildu ikki hava nakað við pengar at gera, t.v.s. vildu ikki krevja pening inn frá næmingunum, so skúlin seldi ferðaseðlar ella mánaðarkort á skrivstovuni, inntil bygdaleiðir komu í fasta legu miðskeiðis í áttatiárunum.
Umstøðurnar á skúlanum
Umstøðurnar við Gøtugjógv vóru alt annað enn nøktandi, og tað gekk bara við einum góðum vilja, og við at øll hjálptust sum frægast.
Tá ið Studentaskúlin og HF-skeiðið í Eysturoy vóru mest “spjødd”, helt skúlin til í 8 ymiskum støðum við Gøtugjógv:
- Í 1887 skúlanum
- Í 1929 skúlanum
- Í Gamla svimjihyli, ið bleiv umbygdur til studentaskúla
- Á Handilsloftinum hjá Haldor Konoy
- Í Bilhúsinum hjá Jakku skómakaranum
- Í Losjuni
- Í Barnaskúlanum í Gøtu
- Í privathúsum við síðuna av Gamla svimjihyli
Frá 1983 var ítróttarhøllin á Kambsdali eisini nýtt til fimleik og aðrar ítróttargreinar.
Av serstovum var í fyrstani bert kemi/biologi hølið, sum var í kjallaranum í “1929 skúlanum”. Fyri at nøkta tørvin á serstovum var neyðugt at samstarva við barnaskúlan við Gøtugjógv. Frá barnaskúlanum lænti Studentaskúlin: fysikkstovu, fimleikahøll/svimjihøll, bókasavnið, har tónleikaundirvísingin fór fram, og Auluna til felagstímar. Barnaskúlin hevði næmingar frá 1. til 7. flokk, tað vil siga, at hesir næmingarnir vóru í einum heilt øðrum aldursbólki enn næmingarnir, ið gingu á Studentaskúlanum og HF-skeiðnum, so neyðugt var sjálvandi at laga seg hvør eftir øðrum. Tað var tætt samstarv ímillum skúlanar báðar, og eitt slíkt samstarv er bert gjørligt, um viljin til samarbeiði er til staðar. Sigast má, at samstarvið var sera gott við lærararnar við Gøtu skúla, teir broyttu skema, og vóru altíð til reiðar at hjálpa við onkrum, tá ið biðið varð um tað.
Kantinuviðurskiftini vóru eisini út av lagi fyrstu tíðina, og var kantinan á loftinum í “1929 skúlanum”. Har kundu næmingarnir keypa: kaffi, te, sodavatn, rundstykkir, men pláss var ikki fyri meir enn 8-10 næmingum at sita í senn. Í 1985 flutti kantinan niðan í kjallarahæddina í nýggja bygninginum, t.v.s. bygninginum, ið bygdur varð oman á gamla svimjihylin. Nú kundu umleið 90 fólk sita, men tað nøktaði langt frá tørvin. Í kantinuna komu eisini bløðini – bæði føroysk og donsk.
Longu í 1984 var næmingatalið vorðið so stórt, at ikki var møguligt at hava skrivligu ársroyndina á skúlanum, samstundis sum HF-próvtøkurnar fóru fram (fyrr vóru skrivligu HF-próvtøkurnar fyrst í mai mánað – áðrenn skrivligu studentspróvtøkurnar). Tí var neyðugt at finna annað høli, og gjørdist tað Ítróttarhøllin í Runavík. Ítróttarhøllin í Runavík var stak væl egnað at hava terminsroyndir, ársroyndir og próvtøkur í. Har kundu saktans 100 fólk sita, uttan at luftin gjørdist tung og kvalin. Vit brúktu Ítróttarhøllina í Runavík til allar royndir og próvtøkur, til skúlin flutti inn á Kambsdal í 1993. Tað var eitt øgiligt knoss og baks, áðrenn royndirnar og próvtøkurnar. Allar orðabøkur, formlasøvn, pappír og hvat annars skuldi nýtast, mátti koyrast út til Runavíkar. Man mátti snøgt sagt hava alt við, og onki mátti liggja eftir við Gøtugjógv av tí, sum brúkast skuldi.
Lærarahópurin
Stóri trupulleikin fyrstu árini var lærarahópurin, soleiðis at skilja, at skiftið av lærarum var sera stórt. Hyggja vit t.d. at árinum 1984, so byrja 12 nýggir lærarar, og 9 lærarar fara. Skúlaárið 1983/84 var lærarahópurin íalt 34 lærarar. 1985 eru 11 nýggir lærarar, og 11 sum fara. Skúlaárið 1984/85 var lærarahópurin íalt 50 lærarar. Hetta stóra tal av lærarum kemst av, at vit høvdu nógvar tímalærarar, og nógvir av teimum høvdu heilt fáar tímar.
Ein stórur partur av lærarunum vóru danir, og nógvir av teimum vórðu settir eftir tí sonevnda 2-ára sáttmálanum. 2-ára sáttmálin merkti, at danskir lærarar aftan á 2 ár á skúlanum kundu søkja starv á jøvnum føti við aðrar umsøkjarar, um teir høvdu lokið skeið, sum landsskúlafyrisitingin skipaði fyri, í føroyskum máli og føroyskari mentan. Danskir lærarar fingu altíð ferð og flytigóðs goldið, tá ið teir komu til Føroya. Fóru teir aftur til Danmarkar aftan á 2 ár, fingu teir eisini heimferðina við flytigóðsi goldna frá skúlanum.
Tað, at ein stórur partur av lærarunum vóru danir, hevði við sær, at lærararáðsfundirnir vórðu hildnir á donskum til ársskiftið. Tá varð hildið, at teir skiltu so mikið av føroyskum, at fundirnir kundu haldast á føroyskum. Henda mannagongdin, við at halda lærararáðsfundirnar á donskum fyrsta hálva árið, vardi líka til miðskeiðis í 1990’unum.
Ein annar bági, hvat lærarum viðvíkti, var, at tað var ikki altíð líka lætt at fáa lærarar við akademiskari útbúgving til allar lærugreinir. Hesin trupulleiki varð sum oftast loystur, við at fólkaskúlalærarar lósu tímarnar, og so var ein stuðulslærari úr Hoydølum, sum hevði umsjón við, at undirvísingin var í lagi. Stuðulslærarin kom norður einar 6 – 8 ferðir um árið. Umframt at hava eftirlitið skuldi stuðulslærarin gera próvtøkuspurningar og hava næmingar upp til próvtøku. Hendan skipan við stuðulslærarum var bert tey allar fyrstu árini.
Studentaskúlaskipanin
Studentaskúlaskipanin, sum var galdandi, tá ið skúlin við Gøtugjógv varð stovnaður, var ein greinskipan. Næmingarnir á málsligu deild kundu aftan á fyrsta árið velja ímillum nýmálsliga grein ella samfelagsgrein. Næmingarnir á matematisku deild kundu velja ímillum matematisk-fysiska grein, biologiska grein og samfelagsgrein. Á samfelagsgreinini kundu næmingar úr bæði málsligu og matematisku deild lesa nakrar lærugreinir saman. 13 næmingar (bæði málsligir og matematiskir) valdu samfelagsgreinina aftan á fyrsta árið, t.e. 1983, men skúlin fekk ikki loyvi at seta hesa grein á stovn. Hesir 13 næmingar kundu velja ímillum at gevast við skúlagongdini, fara á annan skúla ella á eina aðra grein. Nakrir næmingar avgjørdu at skifta skúla, og hevði hetta stórt árin á hinar næmingarnar, og tað skuggaði yvir gleði teirra, tá ið tey tóku studentsprógv, at nakrir av teirra floksfeløgum nú tóku studentsprógv á øðrum skúla.
Hvar skal nýggjur studentaskúli byggjast?
Tað var nógv kjak um skúlan gjøgnum árini, og hetta kjak snúði seg fyrst og fremst um, hvar skúlin skuldi standa. At studentaskúli skuldi setast á stovn í Eysturoy, vóru øll samd um, men tað vóru bæði flokkar og persónar, sum lótu lokal áhugamál ganga fram um yvirordnaða sjónarmiðið, og hevur hetta helst darvað byggingini – kanska í fleiri ár.
- mars 1988 legði landsstýrismaðurin í skúlamálum “Uppskot til Løgtingslóg um bygging av ávísum skúlum” fyri løgtingið. Í hesi løgtingslóg stendur, at ástøðisskúli (HF- og studentaskúli) skal byggjast í Eysturoy, og í løgtingslógini stendur eisini, hvar skúlin skal byggjast, nevniliga í Gøtudali. Landsskúlafyrisitingin verður í brævi, dagfest 22. juli 1988, biðin um at fara undir at fyrireika og byggja nevnda skúla. Í november 1988 ávísti Gøtu kommuna øki í Gøtudali til hesa bygging.
Politiskt var talan um eina turbulenta tíð. Nýtt landsstýri tók við í januar 1989, og nýggi landsstýrismaðurin í skúlamálum setti eina 3 manna nevnd at kanna eftir teimum fyrimunum, peningaliga og undirvísingarliga, sum standast av at byggja studentaskúlan nærhendis handilsskúlanum í Eysturoy. Eru fyrimunir, verður málið loyst samsvarandi kanningarúrslitinum. Nevndin kom til ta niðurstøðu, at fyrimunir vóru við at byggja nýggjan studentaskúla í Eysturoy á Kambsdali heldur enn í Gøtudali. Peningaligi fyrimunurin var størstur, um bygt varð saman við Handilsskúlanum. Mett varð, at sparast kundu 14,8 mill krónur. Harumframt varð mett, at í alt kundi raksturin gerast 600 – 900 tús. krónur bíligari pr. ár. Undirvísingarliga varð eisini mett, at nógvir fyrimunir vóru við eini samanbygging. Nevnt varð: felags lærarar, bjóða lærugreinir hvør til annan, nýggjar útbúgvingar, føroyskar royndir o.s.fr. Tann 2. august 1989 kemur Landsstýrið við uppskoti til broyting í løgtingslóg um ávísar skúlar, har orðingin í løgtingslóg frá 9. juni 1988 fær hesa broyting: “Gymnasiala útbúgving í Gøtudali í Eysturoy”, verður broytt til “Gymnasiala útbúgving á Kambsdali”. Nýggi Studentaskúlin og HF-skeiðið bleiv sostatt bygdur á Kambsdali, men samstarvið, ið var grundarlagið fyri at byggja skúlan saman við handilsskúlanum, hevur gjøgnum árini verið minimalt.
Tann 6. mars 1990 samtykti landsstýrið at góðkenna tað prosjektið, sum tá fyrilá av skúlanum, har kostnaðurin varð mettur til 33 mill. krónur. Í sambandi við fíggjarlógina fyri 1991, varð farið undir ymiskar sparingar, og heitti landsstýrið tá á bygginevndina fyri skúlan um at kanna møguleikarnar fyri at minka prosjektið við umleið 10 mill. krónum, ella niður á 23 mill. krónur. Tað var sjálvandi sera trupult nágreiniliga at gera av, hvussu nógvir fermetrar skuldu takast burtur, svarandi til tær 10 mill. krónurnar. Fyri at spara pening til umprosjektering og av byggitekniskum grundum, varð avgjørt í fyrstu atløgu at taka allan tann norðasta bygningin (felagshøllina, køkin og sangstovuna) burtur úr prosjektinum. Tá ið skúlin var liðugur í 1993, leyp so mikið av pengum av, at sangstova varð bygd á 2. hædd, samstundis sum vit fingu eina stovu eyka (undir sangstovuni) á 1. hædd. Í 1998 fingu vit so “klossan”, sum varð tikin úr í sparirunduni, nevniliga skúlahøllina og køkin aftur, og var kostnaðurin umleið 5 mill. krónur.
Skúlin varð sostatt bygdur í ringastu krepputíð í ára tíggju og hann er eisini merktur av tí. Gongirnar eru sera smalar. Bókasavnið er úti undir eini væðing. Ónøktandi viðurskifti hjá lærarum at fyrireika seg á skúlanum, og soleiðis kundu vit blivið við. Men við einum góðum vilja, tolsemi, og at hvør roynir at gera sum frægast, hevur skúlin koyrt væl, og prógvini, ið verða útskrivað, eru fult á hædd við tey í øðrum skúlum.
Tal av prógvum og flokkatal
Av Studentaskúlanum og HF-skeiðnum í Eysturoy eru til og við 2014 íalt útskrivað 2158 students- ella HF-prógv. Umframt hesi 2158 heilu prógv, er eisini ein hópur av stakgreinaváttanum – váttan fyri eina ella fleiri lærugreinir – útskrivaður.
Skúlin hevur skúlaárið 2014/2015 16 flokkar, 14 studentaflokkar og tveir HF-flokkar, og er hetta størsta flokkatal, sum skúlin nakrantíð hevur havt.
Kvøldsetur
Studentaskúlin og HF-skeiðið í Eysturoy hevur seinastu 15 árini skipað fyri tveimum kvøldsetum hvørt skúlaár. Kvøldsetan um heystið er vanliga í november mánað, meðan kvøldsetan um várið er í mars mánað. Á kvøldsetuni í mars mánað hevur sum oftast ein fyrrverandi næmingur greitt frá tíðini, hann/hon gekk á skúlanum. Ferðafrásagnir frá túrunum hjá 3. flokkunum eru eisini fastur táttur á skránni. Møguleiki er hjá lærarum og næmingum at profilera sína lærugrein. Nógvur tónleikur er altíð við. Lærugreinin leiklist plagar at sýna tað fram, tey hava arbeitt við. Fleiri ferðir hava næmingar og lærarar sýnt fram listarlig verk, bæði málningar og fotomyndir. Yngri flokkar selja kaffi og køkur, soleiðis at tey kunnu savna nakrar krónur til námsferð. Hesar kvøldsetur eru vanliga væl vitjaðar, og fáa eisini góð skotsmál frá teim vitjandi. Hetta er ein roynd at koma í sambandi við nærumhvørvið, og hon hevur eydnast.


text:
Frá Wikipedia, hin frælsa alfrøðin
Jump to navigation
Jump to search
Henda fíla er frá Wikimedia Commons og kann verða brúka í øðrum verkætlanum.
Frágreiðingin á
fílu frágreiðingar síðu er víst her niðanfyri.
This image is protected because it is included on Commons’
Main Page, which is protected with the “cascading” option enabled.
Images on the main page are occasionally protected due to their high visibility. Please discuss any necessary changes on the
discussion page
.
English | Português | +/− Søgan hjá fíluni
Myndarslóðir
Hesar síður slóða til hesa mynd:
Alheims fílunýtsla
Aðrar wkiir brúka hesa fílu:
Nýtsla á aa.wikibooks.org
Nýtsla á ab.wikipedia.org
Nýtsla á ace.wikipedia.org
Nýtsla á ady.wikipedia.org
Nýtsla á af.wikipedia.org
Nýtsla á af.wikibooks.org
Nýtsla á af.wikiquote.org
Nýtsla á af.wiktionary.org
Nýtsla á ak.wikipedia.org
Nýtsla á als.wikipedia.org
Vís
meiri globala nýtslu av hesi fílu.
Henda fíla inniheldur meiri kunning, sum oftast frá talgilta myndatólinum ella skannaranum, sum tú hevur brúkt til at skapa ella talgilda myndina.
Um fílan er blivin broytt síðan upprunastøðuna, so kunnu nakrir upplýsingar hvørva.


text:
Eitt hav av møguleikum
TB | 20/04/14
Leygardagurin bjóðaði uppá gott veður og nógvar mál møguleikar, men ikki so nógv mál.
Byrjandi XI:
Ivan
Jákup – Óli – Teitur O – Ragnar J
Aron – Rógvi – Heini – Teitur J – Eirikur
Ragnar T
Bonkurin: Carl, Arthur og Jonhard.
Toppskjúttin, Ragnar Tausen, var sostatt við aftur og byrjaði í álopinum, ein onnur broyting var at Óli var at síggja afturi í miðverjuni.
Í dystinum vóru sum áður nevnt ein hópur av málmøguleikum og tað gekk ein drúgv løta áðrenn tað loksins kom hol á. Í fyrsta hálvleiki kundi og áttu vit allarhelst at verið á odda við 2-3 málum, men so varð ikki – tá dómarin bríkslaði til hálvleiks var støðan enn 0-0.
Seinni hálvleikur bjóðaði aftur uppá fleiri møguleikar, hesu ferð eisini til Víkingarnar úr Eysturoynni, men teir fingu ei heldur bóltin inn. Hetta millum annað takkað verið eina frálíka bjarging frá okkara serba í málinum.
Toppskjúttin varð skiftur út eftir góðan tímas spæl og inn kom Carl, ið skuldi vísa seg at fáa ein avgerðandi leiklut í einsamalla málinum.
Carl verður spældur út í høgra borð, hann dregur inneftir, finnur Aron, sum í besta Zlatan stíli leggur bóltin við hælinum inn í málið til sera, sera stóra frøi á øllum TB’arum, uttanfyri og á vøllinum sjálvum. Aron var ein av teimum, ið eisini um hetta mundi skyldaði eitt mál ella tvey.
Tíbetur fingu vit hol á eftir 71 minuttir, men áðrenn hetta vóru nervarnir ikki góðir, tí hetta kundi gerast dagurin har bólturin bara ikki vildi í netmaskarnar, men ein genialiteturin, sum bert kann eftirlíknast av Zlatan, var tað sum tryggjaði okkum øll trý stigini í dag.
Rættvísa úrsliti av dystinum kundi kanska heldur havt verið 5-2 til okkum, so mangir vóru møguleikarnir í dag, tikið varð ikki av í røttu støðum og tí bleiv tað bert til eittans mál við Stórá.
Myndir
Myndir frá dystinum kunnu síggjast umvegis Flickr.
Sigast má eisini, at tað var hugaligt við so mongum áskoðarum til dystin, vónandi verður uppmøtingin í fjøldini eins góð til komandi dystir.
Góð páskir – Einaferð TB, altíð TB!


text:
Fyrra hálvár 3.deild – eftirmetingar
TB | 15/07/13
Undan kappingarárinum 2013 vóru menn ymsir á máli um hvør málsetningurin fyri 3.deild 2013 skuldi verða. Talan er jú um triðbesta liðið hjá TB, og av tí sama vóru útlitini fyri einum breiðum leikararahópi rættiliga avmarkaðir. Tó so, so vísti tað seg, at áhugin at leika við 3.deild var sera góður og tá byrja at venja, møttu yvir 15 mans hvørja ferð.
Málsetningurin var fyrst og fremst at koma í finalubólkin og so taka tað haðani.
Eins og í fjør, so átók Páll Heri sær ábyrdina av at boða til venjing og øllum tí praktiska kring hópin. Hesa uppgávu hevur Páll Heri loyst til eitt UG.
Tá hugt verður eftir hópinum sæst beinavegin, at tað fyri tað mesta eru ungir mans við avmarkum royndum. Millum royndastu leikararnir kunnu nevnast Kai Roest og Mortan Enni, ið hava royndir frá besta liðnum hjá TB.
Kappingarárið byrjaði við einum undanbólkið har TB var í bólki við Skála, Víkingi C og Undrinum. TB vann bólkin við 4 sigrum og 2 javnleikum, tó tveir teir seinastu dystirnir uttan at leika, tí mótstøðuliði ikki møtti.
Merkisvert er at leggja afturat, í teimum 4 leiktu dystinum megnaði TB bert at skjóta 5 mál, men einans lata 2 mál ígjøgnum. At hava eina málúrtøku á 5-2 í 4 dystum í 3.deild er óhoyrt, og um hugt verður eftir øðrum liðum í deildini, kann eitt nú nevnast, at eitt av teimum trimum liðunum hjá Víkingi skeyt heili 49 mál í 6 dystum í sínum undanbólkið.
Finalubólkurin er mannaður av 8 liðum, og nú deildin fór í summarfrí á jóansøku, hevur TB higartil leikt 6 dystir. Tað eru blivið til 3 sigrar, 2 javnleikir og 1 ósigur.
Sostatt hevur TB hevur 11 stig fyri 6 dystir. Hetta er nóg mikið til at TB í løtuni liggur á einum fjórða plássi saman við NSÍ við somuleiðis 11 stigum. Tó hevur TB leikt ein dyst færri, og megnar TB at vinna útsetta dystin móti EB/Streymi, kemur TB uppá 14 stig og á eitt annað pláss.
Higartil hevur B36 víst seg at verða klárt besta liðið í deildini og liggur ósvikaliga sikkurt á einum fyrsta plássi við 19 stigum.
Einasta lið B36 ikki hevur megna at fingið fulla úrtøku ímóti, er TB, tá dysturin teirra millum endaði við einum 2-2 javnleiki.
Eitt steyp er eisini komi í hús í ár, eftir at TB megnaði at vinna stevnusteypið á jóansøku á heimavøllinum við Stórá eftir brotssparkskapping móti B36. Onkur vil verða við, at hetta samstundis er fyrsta steyp TB hevur vunnið við Stóra í vaknsmannadeildini.
Samanumtikið so hevur árið hjá TB í 3.deild higartil hildnast sera væl, skrásettir eru 12 dystir, 7 sigrar, 4 javnleikir og bert 1 ósigur.
Vónandi fer seinna hálva at eydnast líka væl sum fyrra. Nú er málsetningurin eitt pláss í ovaru helvtini í finalubólkinum og við eins góðum innsatsi sum higartil, fer hetta heilt víst at bera til.
Einaferð 3. deild, altíð 3 deild.
JRS


text:
- Tíðindi, mentan og ítróttur
- Vit mugu duga betri at selja okkara vøru
Tak niður
- Vit høvdu vænta minni eftirspurning, men at summir keyparar fóru frá 100% og niður á null, høvdu vit ikki roknað við, sigur Regin Jacobsen.
Í 25 ár hevur Bakkafrost framleitt frystar laksaportiónur, men tey seinastu tvey árini hevur henda framleiðslan givið hall, fimm krónur í miðal fyri hvørt kilo at frystum laksi.
- Vit hava roynt at fingið nyggjar sáttmálar til ein betri prís, men kundarnir hava valt at keypa bíligari aðrastaðni, sigur Regin Jacobsen.
Kappingin er harðna á laksamarknaðinum. Bæði Kili og Noregi hava økt um framleiðsluna og hetta leggur trýst á tær frýstu vørurnar.
- Vit hava eina vøru í serflokki. Vit mugu bara duga betri at selja okkara vøru, sigur Regin Jacobsen, stjóri á Bakkafrost.
Tað eydnaist ikki Bakkafrost at endurnýggja sølusáttmálar til rætta prísin, tí varð neyðugt at siga 147 fólkum úr starvið. Arbeitt verður við at fáa nýggjar sáttmálar í hús, so uppsøgdu fólkini kunnu koma til arbeiðis aftur á Bakkafrost.
Vit hava havt eina longri samrøðu við stjóran, Regin Jacobsen, um bakgrundina fyri íkomnu støðuna og framtíðina hjá føroyska alirisanum.


text:
Orð og lag: Steintór Rasmussen
Eg havi ferðast víða í suður og norð
Og undrast hvussu fólk tey kunnu liva
Har framtíðin er óviss og fátæk eru kor
Tað elur í mær samhuga og iva
Mítt land í vøkrum búna, mín mentan og mítt skil
Men tosa vit um rættindi er Føroyar ikki til
Og mín hugur flagsar skerdur tá úr Føroyum
Vit hava reikað víða við meiningum á ferð
Og kenslur vinna sess á høgum tingi
At bjarga okkum sjálvum ein sannleiki tað er;
ta gávu vit her heima ikki fingu
Hvønn vit skulu lasta ella takka fyri tað
Í útlegd fóru dreymarnir og stoltleikin á knæ
Og sum flytifuglar uttan heim í Føroyum
Men hvør eigur hesar oyggjar,
hvør eigur hetta hav
Hvør eigur eina framtíð nú í Føroyum
Her reka nakrar oyggjar, ein lítil fáment tjóð
Og bylgjur bróta inn at tíðarsandi
Eitt túsundára kvæði sum fosturlandið kvóð
Sum eigur lív í føroyingum kring landið
Frælsi er ein kensla og viljin krevur sítt
Føroyar skulu taka lut og merkið veittra frítt
Sum í mótburði og logn
Hetta landið fekk í ogn
So at verðin hon gerst ríkari av Føroyum
Tí vit eiga hesar oyggjar vit eiga hetta hav
Vit eiga eina framtíð nú í Føroyum


text:
Høgt er upp á tekjuna hjá Eyðuni Dal-Christiansen í Tórsbyrgi 14, har Janus, Tórður og Kári leggja nýggja tekju á í góðveðrinum leygardagin (Myndir: Birgir Kruse)
Tey 36 húsini í Tórsbyrgi liggja høgt har yviri við Strond í Havn. Summstaðni mest sum í bjargalendi. Inn móti felagsøkini er tó fjálgt, tí hús og hjallar veita góða lívd. Býlingurin hevur meiri enn tríati ár á baki, so mangt treingir til ábøtur. So hvørt umvælt verður, gera eigarar eisini broytingar bæði í tilfari, sniði og liti.
Húsuni hjá Eyðuni og tey, sum liggja fremst fyri út móti Nólsoyarfjørði, hava besta útsýni í landinum. Nólsoyarfjørð á vegginum, við russiskum millumspæli, hvønn dag. Men afturfyri er torført at koma upp á tekjuna. Her skalt tú verða bjargamaður. Og skalt tú smíða og halda plátum, skalt tú verða hegnismaður á fleiri økjum í senn. Og har til duga á at skyna veðrið. Men hvat, Petur Skeel býr jú eisini í Tórsbyrgi.


text:
Løgmaður setir ikki ráðstevnu
Politikkur27-04-2018 - 11:10 - Jóanis Albert Nielsen
Løgmaður, Aksel V. Johannesen, skuldi eftir ætlan seta eina ráðstevnu hjá Føroya Pro Vita í dag, men hevur valt at taka seg aftur. Løgmaður greiðir soleiðis frá:
- Seinnapartin mikudagin fekk eg eina munnliga áheitan frá felagsskapinum Føroya Pro Vita um at seta eina ráðstevnu, tey skipaðu fyri. Eg avgjørdi at takka ja, tí eg haldi sum løgmaður, at tað er týdningarmikið at koma á tal við allar føroyingar og føroyskar felagsskapir – ikki minst tey, sum tú ikki ert heilt samdur við. Tá ið eg játtaði at seta ráðstevnuna, gáaði eg ikki eftir, hvørjir fyrilestrarhaldararnir vóru. Eg eri nú gjørdur varugur við, at millum fyrilestrarhaldararnar á ráðstevnuni verður ein, ið hevur so víðgongd og harðrend sjónarmið, at hann rør framundir, at yvirgangsatsóknin á Utøya var Guds revsing fyri norsku fosturtøkulógina. Her er talan um sjónarmið, sum stríða so grundleggjandi ímóti tí, sum eg standi fyri, at eg havi valt ikki at seta ráðstevnuna. Eg vil ikki vera andlitið úteftir á eini ráðstevnu, har slík sjónarmið eru í miðdeplinum. Hesum havi eg boðað Føroya Pro Vita frá í morgun. Aksel V. Johannesen, løgmaður.
Aksel Johannesen


text:
Sambært feskastu tølunum frá Hagstovu Føroya, er avreidda nøgdin av hýsu munandi minni higartil í ár enn fyri sama tíðarskeið undanfarin ár.
Til og við oktober mánaða í ár, vóru sløk 5.900 tons av hýsu avreidd í Føroyum. Hetta er umleið 4.000 tons minni enn fyri sama tíðarskeið í 2007, tá stívliga 9.900 tons vóru avreidd. Lutfallsliga svarar hetta til eina afturgongd uppá meir enn 40% í mun til 2007. Myndin gerst ikki frægari um samanborið verður við fyrstu tíggju mánaðirnar av 2006, tí tá vórðu avreidd meir enn 12.700 tons av hýsu, ið er meir enn tvífalt so nógv sum fyri sama tíðarskeið í ár.
Avreidda nøgdin av toski frá januar til oktober í ár liggur um 8.700, ið er nakað tað sama sum í fjør. Hetta er tó væl minni enn í 2006, tá avreidda nøgdin av toski táttaði í 10.000 tons, tá oktober mánaði var liðugur.
Av upsa eru avreidd sløk 32.000 tons, ið eisini er nakað tað sama sum í 2007. Eisini nøgdirnar av upsa royndust tó munandi betur í 2006, tá talan var um góð 38.000 tons.
Gulllaksur er einasta fiskaslag, ið føroysk fiskavirkir vanliga taka ímóti, har avreidda nøgdin í ár er munandi økt. Til og við oktober vóru avreidd góð 16.400 tons av gulllaksi, samanborið við umleið 13.300 tons í 2007 og 12.300 tons í 2006.
Samanlagt vísir uppgerðin hjá Hagstovu Føroya yvir landaðar nøgdir av ávísum fiskasløgum, at munurin millum fyrstu 10 mánaðirnar av 2008 og 2007 ikki er so stórur; talan er ávikavist um 68.500 tons og 69.200 tons. Hetta er tó eitt stórt fall í mun til sama tíðarskeið í 2006, tá nøgdin var sløk 81.000 tons.
Viðmerkjast skal, at henda uppgerðin ikki hevur allar støddir av ávísum fiskasløgum við og tí kunnu tølini víkja nakað frá samlaðu nøgdini, sum er avreidd.
Talva: Landa nøgd av ávísum fiskasløgum, uppgjørt í tonsum.
GG! Allar støddir eru ikki við í samanteljingini og tí er hetta ikki samlaða nøgdin, sum er avreidd.


text:
Orð: Gary Coolbeth
Týtt: Eyðun Jacobsen
Tað eru løtur, trúgv tykist veik,
men hóast tað eg óttist ei.
Tað tykist mangan, sum alt meg sveik,
tó gjøgnum alt mítt hjarta veit.
Hjartað veit, Jesus elskar
og reinsar meg frá synd.
Eg veit, hann meg varar í ævir.
Og hvat so enn mær møta kann,
ei meg saka skal,
eg kenni jú mín Gud.
Fíggindin teskar mær svikaorð,
roynir at sáa ivans sáð.
Eg veit tó betur, tí í mær býr
Guds orð, við tí eg sigra má.
Mangan bylgjur bróta yvir meg,
og er torfør lívsins leið, eitt eg veit.


text:
DanmarksMesterskaberne på Kortbane eru í Greve umleið samstundis sum Køge Open er í Køge og Herfølge, og har luttaka sum kunnugt eisini føroyingar. Serliga Pál Joensen liggur væl fyri hjá SuSwim, meðan Elspa Mørkøre ger seg galdandi fyri WestSwim.
Pál liggur til eitt triðjapláss í 800 frí og eitt annaðpláss í 1500 frí. Um vit hyggja at Elspu sum luttekur fyri danska svimjifelagið WestSwim, so hevur hon triðbestu tíð í 200 rygg og 200 frí, fjórbestu tíð í 50 rygg, og annars rættiliga nógvar plaseringar í topp 10. Hinir føroyingarnir eiga eisini rættiliga nógvar flottar plaseringar í hesi rættiliga nógv harðari kappingini enn Køge Open, um enn tey ikki liggja til eitt finalupláss.
Sí startlistarnar til kappingar 1-24 og 25-46, og annars síðuna hjá danska svimjisambandinum viðvíkjandi DMK, umframt heimasíðuna hjá stevnufyriskiparunum GTI.
Danska meistarakapping er frá 25. til 28. oktober og Køge Open frá 26. til 28. oktober, so har verður nokk veldugt lív av føroyingum runt Køge Bugt í næstu viku.